url: =China in US te tuinuai tuithe vanleng amatsak uh piakik ta ~ TK Lian :: ZOMI DAILY\nposted on 21 December 2016 at 4:06 pm UTC+9:30 Lomkholna: China, News, World\nDec. 21, 2016: China ten Dec.15 in USte underwater drone (glider) South China Sea kiim-a International sea ah a matsak pen uh US tawh lawmta bangin kihona (friendly talks) a kineih khit ciangin kipia kik ta hi ci uh hi. Pentagon in USte galdona teembaw Bowditch panin a khah khiat uh hih tuinuai tuithe vanleng pen China in a piak kikna dingin ngen a, Trump in bel China ten tua a guk uh a tang nop uh leh tang uh hen. US in tua tuinuai tuithe vanleng kisam lo hi ci-in a Twitter ah tuangsak hi.\nChina in bel a piak khiat ma-in USte tuinuai tuithe vanleng (unmanned underwater vehicle) a kimatsak masakna pen hilo a, hih pen a dangte sangin hoihzaw ahih manin a thusim ciamteh (classified information) khempeuh a kiphiat khit ciangin kipia kik ding hi ci hi.\nPentagon in bel tua tuinuai tuithe vangleng pen thusim kanna dinga kizang hilo a, hih bang technology pen sum tawh lei-in kingah thei (commercially available technology) a, oceanographic data kaihkhopna dingin a kizang hi bek a, China in Philippines kiim-a om Subic Bay panin nautical miles 50 gamla ah Bowdtich teembaw in a lak kik dek in hong matsak hi ci hi.\nRelated: Trump in President aletding adalnuam khempeuh lawhsam dikdek ~ TK Lian\nChinate’ defence ministry in US leh China lam panin lawmta bangin kihona a kineih khit zawh in zan sun in South China Sea ah USte kiangah kipia kik hi ci hi. Pentagon in zong guided missile destroyer USS Mustin teembaw ah China ten thukham tawh kituak loin tuinuai tuithe vanleng hong matsak uh hong pia kik ta a, China in internation law zahtak in a gamtatna ding uh kizasak in, thukham zui-in USte tungah hong gamtatna ding uh kihilh hi ci hi.\nSource — Reuters/ Thang Khan Lian\nPrevious: Hallo Zogam – 4 ~ T. Sawm Lian\nNext: Mexico ah apuakthei puakkham, mi 29 si ~ TK Lian


timestamp: atn

url: =Exodus « Tongsan Weekly Journal\nZOMITE LEH PAIKHIATNA (Zomis and Exodus)\nPosted by khampeek on 14/05/2009\nZomite Dinmun: Leitungah mipil,misiam, mihau leh mi minthang khat peuhpeuh a ma hihna amin, khua leh tui leh a minam leh agam kidong nuam sese hi. Ei Kawlgam leh Zogam adingin kua khua, kuabeh, kua minamte cih kidong hi. Hih lai ah minam thupitna khat kimu thei hi. Minam kician khat leh minam khantoh theihna dingin mimal (population) zong i tam photphot ding thupi hi. Khangluite in ” I tam in hong gualzo sak a, i tam in hong nungta sak na ci uh hi. I theih pak dingin Malaysai, Singapore gamte ah Zomiten nai septheihna pen a mau mimal tawmin, nasem ding mi kicinloh man ahi hi. Leitung ah minam neute leh a tawmte kisimmawh nuamin thuneihna nei zolo ahih manin guallel den uh hi. Kawlgam tangthu ah abeisa kum zalom (Century 8-9) pawlin ngeina le Lai limtak a nei ngei, a mau leh amau ki-uk a, Kumpi guikizom(Dynasty)nangawn a nei ngei Pyu minamte pen tuhun ah upmawh huai lo zah dongin mangthang uh hi.\nZogam ateeng Zomibup mimal(population) pen Lakh 5 kim bek kipha a, Asho Chin te leh Kawlgam mun tuamtuam ateeng te tawh kigawm in Awn khat(1milloin) kim hi ding kideih bawl hi. Kawlgam bup mimal (population) pen 55million tawh etkak leng kitawm lai mahmah hi. Minam khatin Ngeina leh Lai kician kinei hi-in, i ngeina le i laite i kep kei leh Pyu minamte mah bangin a kimangthang thei lua ahi hi. I tawm manin minam kician lo kici thei lo a, i ngeina le i laite i kepzawh ding a thupi pen ahi hi. Ngeina pen minam kepcingna lian pen ahi hi. Minam tawm mahmah lai i hih manin, a mangthang thei lua i hi. Koi koi i tung a i kikhen thang phial zongin, i ngeina leh i Laite i kepcing ding mah thupi penpen ahi hi.\nZomite Pusuah zia: Mundang gam dang i puasuah zia nam 4 in kikhen thei hi. (a), Sum le paii nei zawdeuhte gam minthangte ah zinkawikawi ding leh a teengsa sanggamte kiangah hawh (Tourist)dan tawh pusuahna, (b)Leitung pilna,biakna lam pilna leh thusinna tuamtuam tawh sangkah ding pusuahna,(c)Kumpi leh Company pan thuneihna tawh sum zong ding a pusuahna,(d) Nuntak haksatna hang tawh a lal(Migration)ding pusuahna cih bangin kipusuak khengkhang hi. A hi zongin Zomite sungah sum nei a, leitung kimkot ah khualzin kawikawi(Tourist) pen kitawm lai mahmah ding hi. Pilna siamna sin a pusuak ahih leh tawmtawm ki om a, nasem / sum thalawh a pusuak kitam pen kha ding hi. Tu lamlam ciangin a teeng alal zong kitam pian ta hi.\nHih Lalna(migration) pen leitung ngeina hi a, peemta dan hi loin nuntak nop zawkna ding ngimna ahi hi. Tanglai pek akipan in English mite pen America leitang,Australia, Canada leh Newzealand gamte ah na lal uh hi. Jews(Israel) te zong America leh Europe gam tengah na lal uh a, Israel gam a phuat khiat uh 1948 kum ciangin tampi tak ciah kik uh hi. Sente in, ” Leitang a om nak leh Sente om ding hi” cih paunak a neih mah bangin Sen(Chinese)te pen leitung mun tuamtuam ah na lal kawikawi uh hi. Tua banah mivom(kalate) zong mun khempeuh ah na lal uh a, leitung kizel phial mawk uh hi. Hih Lalna pen leitung ngeina ahih ta zongin, mimal tamte ading phamawh kei ven, ei mimal tawmte ading i minam Ngeina leh i Laite kem kei leng a manthang thei laite i hi hi. I mimal tamna in hong nungtasak ding ahih manin, Zomite i pusuah zelna pen Zogam a om laite ading in supna lianpi tawh kibang hi. A hi zongin kua mah Lal kei un kicih ding ciangin, nuntakna haksa lua ahih manin akihuh zo kua mah ki om lo zel hi. Tua hi-in a Lal(migration) khinte in i ngeina leh i lai khauhsuah loh ding thupi hi. Tua bek hi loin, i khua i tui, i minam ading na hoih khat teitei i sep sawm ding kisam mahmah hi. Israel te pen atuntunna pan a gam uh zuun tangtang uh hi. Koi mun i tung a, bangbang i sem zongin, pianna Nu leh pate leh khua le tui i mnagngilh het loh ding thupi penpen hi. Koikoi i tung zongin, i tate minam itna leh i ngeina laite mangngilhsak lo ding thupi mahmah hi. Tua hi peuh leh koikoi i tung zongin Zomite kimangthang ngei lo ding hi.\nThukhupna: Tua ahih manin, gam dang pai dingte in na pai ma in minam itna lamah Piangthak masak ding kisam penpen hi. gamdang tun khit aminam itna lamah pianthak pen ttheih tamin teltawm mahmah hi. Sen(Chinese) te,Israel cihte in a tuntunna panin a gam alei uh zuunin puah uh hi. I tuntunna gam pan i minam a ding akisam pilna, siamnate gu in i Zogam i puah kik ding thupi mahmah ding ahihi. A kikhem tham het lo a cii tawm lai mahmah Zomite kithukhat in, i omomna ciat pan i pianna khua leh tui leh i minam zuun khawm ding hi hang. LST sungah Kamsang Nehemiah in a thungetna ah, ” …Hong pai un zahkona i thuak nawn lohna dingin,Jerusalem kulh ciang pha ni…”( Neh.2:17-18) a cih bang mahin, ngimna hoih tawh i gam i lei i puah hun khat hong om veev na dingin Pasian khephung ah kiniam khiat in thungen ni. Laisim mimal kim Topa i Pasian in hong makaih ciat ta hen.\nMinam leh Pasian ading naseppih,\nSia Khampeek(Tongsan Pu)\nPosted in Articles | Tagged: Exodus | Leave a Comment »


url: =Buaina khat peuhpeuh Ahoihkhinloh hang Asia hikhinlo ~ MUC\nBuaina khat peuhpeuh Ahoihkhinloh hang Asia hikhinlo\nAdmin 9:47:00 PM Articles, Conference Pianna thu\nBuaina khatpeuhpeuh pen sia kimlo-a, zong hoihkim lo hi cih itel ding ka deih hi- Gentehna in kumzalom 16th lai-a Christian pawlpi sung buaina bang en pak leng, Pasian deihna hi cin EGWhite in apply zaw hi.\nEGWhite genna dang khat-ah Pawlpi a ihmut ciangin Pasian in lok in khanglo sak hi ci hi. Tua zui mahin, SDA sungah 1888, 1920-30 gual a gupna thu vai buaina, 1950 gual-a Dr. Warren Martin-te, 1980 gual-a Dr. Desmond Ford tawh kisai buaina-te tawh kisai-a buaina te hangin pawlpi buai mahmah hi. Hinapi, 1888 buaina in Righteousness by Faith telcian sak hi.\n1920-30 gual Gupna thu buaina in Christology telcian sak hi, 1950 gual buaina in SDA Bible Commentary piangkhia sak hi, 1980 gual Desmond Ford buaina in Doctrine of Sanctuary ong telmuhsak hi-- Buaina-te zang siam leng Meetna a hidingin Pasian in deih hi. Tua buaina om kei leh Pasian Pawlpi kipuahpha lo ding cih na agen nuam ahi hi.\nEGWhite in Pasian tanu tapate pen "coppy" bek hilo dinga "creative "thinker" hih ding in hanthawn hi. GC ah Butler le Wagoner te buailai in "GC President in Infallibility" anei bangin a aana zang hi" cih mawhsak-in, thuman gen nading ah, eite pen "protestant" ihihi, Christ zong ama hun lai-a protestant hi, cin Review and Sabbath Herald Article te ah na gelh zel hi.\nEite zong Sunday le Sabbath vai bek protest ding ihi kei-a, pawlsung kalsuanzia zong protest dingte ihi hi. Ulian khat peuh ci bangbang man le man kei leh kiniamkhiat-in Yes acidingte ihi kei-a, a puah dingte ihi hi. Ahizong in ipuah ciangin mawhkawkna, langbawlna, tawh a kalsuan dingte ihi kei-a, a kikum diamdiam, kinial , kilem, puahpha dingte ihi hi.\nLeitung ahih manin, buaina omlo cih om thei nailo hi. Na seploh na mun ah buaina omlo-a ki-ihmu hi. Gamtang-a nasepna mun-ah buaina om zela, tua buaina-te ki solve zel hi. Hih pen leitunga nate paizia ici diam hi ding hi.\nKawlgam sung ipawlpi buaina zong M le C lam in lesson hoih ingah ding thu tampi om hi--tua tung pan in kipuahphat ding tampi om hi.\nHihte pen kei muh dan kong hawm sawnna ahihi.\nTopa in thupha ong pia ta hen.


url: =Cikhum leh antang Leitawi | May 15 ~ MUC\nCikhum leh antang Leitawi | May 15\nAdmin 8:13:00 PM Articles, MISSION NEWS\nCikhum leh antang Leitawi\nCOLOMBIA May 15\nUniversity sangnaupang kimkhat in midangte sangin huhna kisam zaw uh hi. Beatrice in ta nih nei mi etteh taakcing nupi khat hi.\n“Antang tawmkhat hong leitawisak ve” ci-in Beatrice in inntek nu Maria dong hi.\nMaria in ama innah sangnaupang kimkhat innsapsak a, tua tawh nungta hi. Tawl khat khit ciangin Beatrice in kisapna khat nei leuleu hi.\n“Cikhawm tawm khat hong leitawisak in” ci-in ngen leuleu hi.\nMaria in zong leitawisak leuleu hi. Tua khit ciangin Beatrice in nahtang, antang leh cikhawm kisam kik hi. Maria in Beatrice kisap bangbang leitawisak hi. Tua bangin a kikholhna uh tungtawnin Pasian thu genpih theizel hi. Ellen G White laigelhte zong sim zelzel hi. Ministry of Healing laimai 143 ah, “ Khrih sepzia bek tawh nasep kizo ding hi. Honpa in mi tawh kikhawlin amaute hoih nading bekin nasem hi. Amah in mite hehpihna lungsim nei-in amaute kitangsapnate a huh hi; amah in mite muanna a ngah hi. Tua khit ciangin ka nung hong zui in, ci-in a sam hi.\nMaria in tua bangin Beatrice tungah hehpihna nei-in a kitangsapte huhna panin kilawmtatna nei thei uh hi. Maria pawlpi in Pasian thugenna khat nei a, tua munah thungai dingin Beatrice zong zawn hi. Beatrice in hih thugennate zaknopsa-in, a nihun Lai Siangtho thu sinkhopna nei uh hi.\nTawlkhat khit ciangin Beatrice in kituiphum hi. Kituiphum khit ciangin zong Lai Siangtho thusinna zomto suak uh hi. Beatrice ta kum 12 khat leh kum 8 pha numei no zong kituiphum uh hi. A dang innsapte in zong Lai Siangtho thu sinnna nei uh a, tu-in mi 30 bang in biakpiakna nei khawm uh hi.\nTua ciangin sangnaupangte in kitangsapna tuamtuam a neih uh ciangin Maria kiangah hong pai uh hi. Sangnaupangte khat in hanthotna pia dingin Maria sam hi. Maria zong vapai a,\nDirector pa tawh a kimuh ciangin, “Hih nu kua hiam? ci-in dong hi.\n“ Lai Siangtho thu hong sinpih amah hi,” ci-in a dawngkik hi.\nDirector pa in lamdangsa-in thu tuamtuam dotbeh hi. Maria in zong limtak in hilh hi. Nipi kaal khatin khat vei ta, ama innah sangnaupangte kikaikhawmin Lai Siangtho thusinkhopna leh thunget khopna nei uh hi.\nHih thu a zak ciangin direcot pa in lamdangsa hi.\n“Tuhunin tua bangin angsung zong lo-in nasem mi tam lo hi”\nDirector pa in Maria tungah, na inn ah thusinna khawl inla, hih sanghuang sungah hong nei in, ci-in ngen hi. Bang hang hiam cihleh tua thusinna-ah a kihelte pen sangnaupang vive hi.\nUniversity in mun khat vaihawmsakin a, ki-um nai lo innkhan khat om a, tua sungah tutphah simloh a dang bangmah om lo hi. Tua bangin a kikaihkhop uh ciangin a pua lam pan kimu mang khin ahih manin mi hong tam semsem hi. Sangsia 3 leh sangnaupang 40 bangin thusinna nei uh hi.\nTua thute lakah Rosa zong vakihel hi. Amah pen Maria tawh sangkah khawm ngei khat hi-in thusinna-ah ut pha lo hi. Maria in Rosa kihel ding leh kihel loh ding lunghimawh lo hi. Amah tawh kilawmta nuam bek hi. Maria in Rosa hopihin laikhak zel hi. A innah samin anne khawm zel uh hi. Rosa in Lai Siangtho sim ding lau hi;bang hang hiam cileh Jesuh tungah a cihtak loh khak ding patau hi. Ahi zongin tua thusinna-ah kihel hi. Tua bangi Lai Siangtho thusinna leh thungetna nei khawm zel uh a, Jesuh a kihtakna leh a lau-nate hong bei hi. Tawlkhat khit ciangin Jesuh tungah kipia-in kituiphum hi.\nMaria in Rosa kituiphum hi, cih a zak ciangin lungdam mahmah hi. Kum thum sung Lai Siangtho thusinna a neihna sungah Rosa bek mah in a khangno pen sawmna hong suak hi. Maria in tua bangin nasep a lawhcin theihna ahang in Khrih sep bangin a zuihna hang hi, ci-in pulaak hi.\n“Khrih nasepzia zui-in Rosa ka zong a, hopihin tua bangin thusinna ka nei khawm uh hi.”\nTu quarter Sabbath School 13na sumpi in Colombia Adventist University ah kipuak ding hi. Hih sanginnpi in Maria teenna khua panin vanleng tawh nai nih bang kileng ding hi.


url: =Dahna Pulakna : Mangpha Pa Derrick Ngo Dal Tongseal :: ZOMI DAILY\nposted on 9 July 2016 at 8:40 am Lomkholna: Dahpihna, News, ZIUSA, Zomi\nUSA gam, Washington DC Area huamsung Virginia State, Alexandria khuapi a teng Pa Derrick Ngo Dal Tongseal Kum 53 in abeisa July 4, 2016 ni zingsanglam nai 6:00 am hunin Cinakhollo pi-in atenna innphualzang panin mual ong liamsanta cihthu izakmanin Zomi Innkuan USA kipawlna in nakpitakin kidahpih, kilainatpih, kikhasiatpih hi.\nPa Ngo Dal pen Zogam, Tedim uksung, Khuasak khuami, Pu Suang Za Cope leh Pi Kam Huai ten Tapasal 6 a neihnalakah a upenzom hi-in 1963 kum February 20 Zomi Nam Ni a suak ahihi. laisinna tawh kisai Yangon University ah kum 4 naciang man in kimawlna tuamtuam uk leh siammahmaha adiakin TableTennis (Pingpong) kimawlnapen siam mahmah ahihmanin Mandalay ah University akahlai-in gambup kidemna tuamtuam ah 1st Place, 2nd Place cihbangin gualzawhna ngahin pahtawina Trophy, Medal tampi ongngah hi. nuntakkhuasak, sumzonpaaizonna anuamzawding lunggulhna tawh abeisa 1998 kum in USA gam ongtungin Virginia State leh a kiimtengah ACE Sushi Company ah Supervisor kumtampi semin tua asepsungmahin Zomi nasep kisam tampi nahuhzo, nasepguanzo in mitampi zahtakna a ngah a ettehhuai Zomi Ngalliam khat ahihi. 2002 kumin a it mahmah a zi nu Cing Pum Neam tawh Washington DC khuapi a om Calvary Burmese Church (CBC) biakinn ah Christian ngeina zui-in Rev. Saw Le Htoo in pumkhatsuakna ongneihsak hi.\nPa Ngo Dal pen USA leitang tunga ong nusia Zomi khat ahihna tawh kizui-in ZIUSA kipawlna thukhun ombangin Zomi sungah unausanggam khat, laizomkhat hihnahanga lainatpihna lahna in ZIUSA kipawlna in Paakkual khattawh Mangpha khakna kineiding hi.\nI sanggampa Pa Ngo Dal tawh a nunungpen hunzatkhopding pen ongtungding July 9, 2016 (Saturday) ni-in Jefferson Funeral Chapel, 5755 Castlewellan Dr, Alexandria, VA 22305 ah zingsang nai 10:00 ~ 10:30 am kikal hunsungteng Visiting/ Vewing hun hidinga 10:30 am ~ 12:00 pm kikal Calvary Burmese Church pawlpi makaina tawh anunungpen hunzatkhopna, hehnephunbawlna hun hidinghi. tuakhitciangin Mount Comfort Cemetery, 6600 S Kings Hwy, Alexandria, VA 22306 ah vuina/ daitansakna kineiding hi.\nI sanggampa Pa Ngo Dal ongnusiatna hanga adah akap Inn leh gam muntuamtuam pana alunglengkhuangai pianpih sanggamteng leh khuapihtuipih tanaumeltheih behlehphung akuamapeuh leh adiakin a nusiat a itmahmah azi Nu Cing Pum Neam tungah ibiak Vanglian Pasianin amakiangpana ongpai a khasiangtho hehnepna bucing ongpiaksak henla aluang khituite ong nulsakin lungnoptawldamna ongguatsak kimciat tahen cih Zomi Innkuan USA kipawlna in thu kongngetpih uhhi.\nPrevious: Sang leh Lai tawh kipattahna panin ~ Rev. Khup Za Go\nNext: ZAM Thupuak :: 10 July 2016


url: = Pasian pen mantak pi ahi hiam? Pasian pen man takpi a hih lam bang ci theih ding ih hi hiam?\nPasian pen mantak pi ahi hiam? Pasian pen man takpi a hih lam bang ci theih ding ih hi hiam?\nDotna: "Pasian pen mantak pi ahi hiam? Pasian pen man takpi a hih lam bang ci theih ding ih hi hiam?"\nDawnna: Pasian pen amah leh amah mantak pi ahih na thu thum tawh siang tak in hong gen a hih manin eite in ih thei thei hi. Tuate in piansakna, ama kammal, leh ama tapa Topa Jesu te ahi uh hi.\nPasian om a hih na pen ama bawlsa nate tungtawn in ki mu thei hi. “ Aki piang sak nate in Pasian khutma, tawntung vangliatna, leh Pasian ahih na hong lak hi. Ama bawlsa nate ih et ciangin Pasian om ahih lam ih thei hi. Tua hih manin mihing te in mawhna thu khenna tawh aki pelh thei kei ding hi” (Rom. 1:20). “Vantung in Pasian vangliatna hong lak hi. Vantung a om nate in Paian khutma honglak hi” (Late.19:1).\nMikhat in naihoih mahmah khat zanglo sungah mu leh hih pen ama thu in a om tawm hi ahih kei leh hih pen hi tengah a om den hi a ci thei kei ding hi. Hih nai hoihna na muh ciangin a bawlpa khat om ding hi ci in na thei ding hi. Ahi zongin hih leitung hoih naleh a lamdangna pen hih tawh zong aki genteh thei kei ding hi. Pasian khutma pen hih nai tawh genteh thei ding hilo hi. Hih leitung a ki lum letna ( Hih leitungpen atom 133 a gik a hihi) zong alam dang mahmah khat ahihi. Hih leitung pen a hoih mahmah in a ki bawl a hihi. Tua ahih manin abawl pa khat om ding hi ci-in ih thei hi.\nLiimhoih mahmah tawh hong ki puak thukhat na muh ciangin na theih dong na kantel ding hi. Hih liimsuai pa pen siam nasa mahmah ding hi. Hih liim pen mikhat in suai hi na ci thei kha ding hi. Ih pumpi sunga, aom DNA “code” om zia en le hang bang zah in lamdang a hihiam? Hih DNA deihna leh pianzia te pen lai at siam lo khat ih at hi ci in kua in genthei ding ahi hiam?\nPasian pen hong mihing te hong bawl bek hi lo a, mimal khat ih lungtang sungah atawntung ngaihsutna te om a hih lam theihtheih na ngaihsutna hong guan hi (Eccl. 3:11). Mihing te in mittawh muh theih loh nuntakna om lai hi cih leh, hih leitung nate sangin alian zaw khat om lai hi cih ih thei hi. Mihingte lungsim sungah tawntungnuntak naom ahih lam nam nih in ki mu thei hi. Tuate in thukham neih na leh biakpiak nate ahihi.\nHih leitunga aom mi khempeuh te in thukhun nei ciat uh hi. Tua thukhun te pen khat leh khat ki bang ciat uh hi. Genteh na in mikhempeuh in itna deih ciat uh hi. Khemna pen mi khempeuh in a deih kei uh hi. Mikhempeuh te in thumanna leh thuman lohna a theih theih na pen mihing te lung tang sungah thumanna leh thuman loh na akoih khat om a hihna hong lak hi.\nLeitunga a om mi khempeuh te in biakna nei ciat uh hi. Aki bang lo bek a hihi. Ih biak a ki bang lo bek hi-in, ih upzia pen “vanglian” khat om ahih na hong thei sak hi. Pasian in eite pen “ama liim leh mel sun a, a hong bawl manin” eite in biakna ih nei a hihi (Pian. 1:27).\nPasian in ama kammal Laisiangtho tawh in amah leh amah hongki pholak hi. Laisiangtho sung mun khempeuh ah Pasian om a hih na ih mu thei hi (Pian.1:1, Pai.3:14). Mikhat in ama tang thu a at ciangin amah om ahih lam hun bei lainga a at ngei kei hi. Tua mah bangin Pasian in amah om ahih lam Laisiangtho sungah a at kei hi. Laisiangtho pen mihing te lungtang aki khel sak zawhna, athuman na, leh na lamdang nate hangin Pasian om ahih lam ih theih ding a hihi.\nPasian in ama tapa Jesu Khazih tawh in amah leh amah hongki phonlak tawm hi (John.14:6-11). Aki pat cil in thu a om hi. Tua thu in Pasian tawh a om khawm hi. Tua thu in Pasian a hihi. Tua thu pen mihing in hong piangin eite sungah hong om hi. Eite in ama vang liatna, vantunga a om Pa kiangpan in hong pai ,hehpihna leh thuman thutak tawh aki dim avang lian penpen Pa ih mu hi (Col.2:9).\nJesu nuntakna en le hang amah pen Laisiangtho lui sunga aki at thuham teng hong kem a, Messiah tawhki sai a ki gen khol teng khempeuh amah in hong kicing sak hi (Mat.5:17). Amah in aki sim zolo hehpihna nasep tampi sem in ama thu gen man ahihna leh amah pen Pasian ahihna alah theih na dingin mitampi tak te mai ah nalamdang tampi a bawl hi (John.21:24-25). Amah pen asih khit nithum ni in hong tho to kik hi.\nAma tawh kik napen mitam pi takte in a mu uh hi (ICor. 15:6). Jesu pen Pasian ahih na aki gelh tang thu te ih et ciang in ih mu thei hi. Hih “aki gen thu pen aki sel ahi kei hi” (Sawl.26:26) ci in Pawllu in a gen hi.\nPasian om ahih lam a um lo mi tampi om a, amau te in Pasian omlo ahih lam aki gelh lai bu tampi tak zong sim uh hi cih pen eite in ih thei hi. Pasian omlo hi ci in kuamah in a gen thei kei ding hi (Late.14:1). Pasian om ahih lam eite in upna tawh ih thei hi. (Heb.11:6).


url: =Paikhiatna 33 | Siantongluan\nTopa in Moses kiangah, "Hih mun nusia un; Abraham, Isaac, leh Jakob tungah, Na suanlekhakte uh tungah ka pia ding hi, ci-a ka ciam leitangah nangmah leh Egypt leitang panin na paikhiatpih toh mite tawh hih lai panin paito un.\nNote mai-ah vantung mi khat ka sawl ding a, Kanaan mite, Amor mite, Hit mite, Perez mite, Hiv mite, leh Jebus mite ka hawlkhia ding hi.\nBawngnawi leh khuaizu a luanna leitangah paito un. Ahi zongin note hong sisak khading ka hih ciangin note lakah kei kong paito kei ding hi. Bang hang hiam cih leh note mi lungkhauh na hi uh hi," a ci hi.\nMite in hih thusiate a zak uh ciangin amaute thuum uh a, kuamah kizemlo uh hi.\nBang hang hiam cih leh Topa in Moses kiangah, "Israel mite tungah hih bangin gen in: Note mi lungkhauh na hi uh hi. Note lakah tomno khat sung hong paito leng, note kong beisak ding hi. Tua ahih ciangin note kong bawlna ding ka theihna dingin note tung panin na kizepnate uh suahkhia un, ci in," ci-in gen khinzo hi.\nTua ahih ciangin Israel mite in Horeb Mual pan-a kipanin amau kizepnate suahkhia uh hi.\nIsrael mite in giahphual a sat simin Moses in puanbuk la-in giahphual panin a gamla pekah lam thei zel hi. Amah in tua pen kikhopna buk, ci hi. Topa tungah thu a dong nuam mi peuhmah giahphual pualama om kikhopna bukah paikhia uh hi.\nPuanbukah Moses a pai peuhpeuh ciangin mi khempeuh ding to-in, a milipin a puanbuk kong ciat uhah ding uh a, puanbuk sungah a tum khit mateng Moses nung en uh hi.\nPuanbukah Moses a tum ciangin meii khuam hong kum sukin puanbuk kongkhakah ding a, Topa in Moses hopih hi.\nPuanbuk kongkhakah meii khuam a ding a muh uh ciangin a milipin a puanbuk kong ciat uhah mi khempeuh dingto-in kun uh hi.\nTua bangin, mi khat in a lawmpa a hopih bangin maitang kituahin Topa in Moses hopih zel hi. Giahphualah Moses a ciahkik ciangin, Nun tapa, ama nasem tangval Joshua, puanbukah omlai hi.\nMoses in Topa kiangah, "Thei in; nangmah in keima kiangah, Hih mite paipihto in, nong ci hi. Ahih hangin kei tawh nong sawlkhop ding mi kei nong theisak nai kei hi. Ahi zongin nangmah in, Na minin nang kong thei a, ka mai-ah maipha zong na mu khin hi, nong ci khin hi.\nTua ahih ciangin tu-in nang tungah kong thum hi; na muhna-ah maipha ka ngah leh keimah in nang hong thei-in, na muhna-ah maipha ka ngah theihna dingin tu-in nangma geelnate kei hong lak in. Hih minam pen nangma mite ahihna zong ngaihsun in," a ci hi.\nTopa in Moses kiangah, "Nang tawh kong pai ding a, lungsim tawlngakna hun nang kong pia ding hi," a ci hi.\nMoses in ama kiangah, "Nang nong paipih kei ding leh, hih lai panin kote hong paikhiato sak kei in.\nBang hang hiam cih leh keimah leh nangma mite in nangma muhna-ah maipha ka ngahna uh bang ci-in kithei ding ahi hiam? Leitunga om mi khempeuh tungah keimah leh nangma mite ka tungnunna uh pen kote tawh nang nong paikhopna hilo ahi hiam?" a ci hi.\nTopa in Moses kiangah, "Nangma gensa hih thu mahmah keimah in ka hih ding hi. Bang hang hiam cih leh ka muhna-ah nang in maipha na ngahzo a, na minin nang kong thei hi," a ci hi.\nMoses in, "Kong thum hi; na vangliatna kei hong lak in," a ci hi.\nAmah in, "Keima hoihna khempeuh na mai-ah ka paisak ding a, na mai-ah keima min, Topa, cihna ka pulak ding hi. Ka diknopna mite tungah ka dik ding a, ka hehpihnop mite ka hehpih ding hi.\nAhih hangin nangmah in ka maitang na mu thei kei ding hi. Bang hang hiam cih leh mi in kei hong mu leh tuami nungtalo ding hi," a ci hi.\nTua banah Topa in, "En in; suang tungah na dinna ding keima kiangah mun khat om hi.\nKeima minthanna vang a pai laitakin suanghawm sungah nang kong koih ding a, kei ka paikhiat mateng ka khut tawh nang kong hum ding hi.\nTua ciangin keimah in ka khut ka lakhia ding hi. Nangmah in ka nung na mu ding a, ahih hangin ka maitang na mu kei ding hi," a ci hi.


url: =Laisiangtho leh Democracy ~ Lian Muan Kim :: ZOMI DAILY\nposted on 20 May 2016 at 2:33 pm Lomkholna: Article, Biakna, Lianmuankim\nEi Pasian thu-umte in i gamah banghangin democracy (mipi ukna) maan taktak lunggulh ihi hiam! Laisiangtho (LST) in gam ki-ukzia ding a kician sitset-in hong gen lah hilo. Gam ki-uk na dingin mipi ki-ukna na zang un, ci-a hong sawlna lah om lo. Mipi ukna na lunggulh un, ci-a hong sawlna lah om tuan lo. Banghangin mipi ukna i ngah theih na ding hanciam tantan ihi hiam? Haksa pipi mah, banghangin khawlsan tuan lo ihi hiam? Lauhuai pipi mah, banghangin sem veve ihi hiam? Hun bit-a Pasian nasem pipi mah, banghangin politics (gamvai) tawh buai ihi hiam?\nLST sunga gam ki-ukziate en le hang a vekpi phial-in “kumpi ukna” vive ahi hi. LST Lui sungah Saul kumpi pa in kumpi ukna hong pan hi. David in hong zom suk-a, a khang a khangin kumpi ukna vive tawh kalsuan uh hi. LST Thak hun hong tun ciangin Zawma-te hong khang uh a, kumpi ukna namkhat mah tawh hong kalsuan uh hi. LST sunga kihel lo, gam tuamtuamte zong leitung tangthute-ah en le hang kumpi ukna vive mah tawh kalsuan uh hi.\nAhi zongin kumpi ki-ukna na zang un, ci-a thupiakna LST sungah om lo hi. Kua kumpi, kua kumpi khang ta leh hong uk kumpite thu i man ding (Pasian deihna tawh a kituah leh) leh thu i ngetsak ding pen LST hong sawlna hi bek hi. LST sung leh leitung tangthute ah kumpi ukna vive tawh kalsuan uh ahih leh banghangin mipi ukna man taktak i ngah na ding lunggulh-in hanciam ihi hiam?\nLST sungah kumpi ki-ukna nam bekbek tawh kikalsuan ta leh mipi ki-ukna tawh i kalsuan na ding hong thapiakna/deihsakna ciang khat om a, gam ki-ukzia ding thukhun hong bawlsak lian loh hangin mipi ki-ukna tawh kisai thu pawlkhat hong hilh veve hi. Tuate kikum ni:\n1) Mi khempeuh i kikim hi. Pasian in Ama lim le mel sunin mi (numei le pasal) bawl hi (Piancilna 1:27). Mi khempeuh Pasian lim le mel sun-a hong kibawl ahih manin (Piancilna 9:6; Zakoh 3:9) Pasian mai-ah mi khempeuh i kikim hi. Mi khempeuh kikim ihih leh banghangin innkuan khat peuh, mi khat peuh i kumpi hi thei ding hiam? Ei thukimna om lo pi-in banghangin ei tungah thu hong nei thei zenzen ding hiam? Ut in ut takei le hang eite tunga thu hong nei thei khat bek om hi.\nTua pen Pasian ahi hi. Ama hong bawlsate ihih manin Ama-a’ ihi hi. Topa Zeisu hong paikik ciangin kumpite Kumpi, tote Topa-in hong pai ding hi. Ama hong pai ciangin kumpi ki-ukna taktak hong om pan dinga, Amah longal mi dang khat peuh ih ukna nuai ah ut lo pipi-a i om ding pen LST hong hilh hilo hi. LST tawh kilehbulh zaw ahih manin mipi ki-ukna pen ei a nungta Pasian a umte, Pasian kammal ahi banga a umte in i thupisak ding kisam hi.\n2) Kumpi thuneite pen mipi hamphat na ding hi. Rom 13:4 ah kumpi thuneite pen note phattuam na dinga na a sem, Pasian nasemte ahi uh hi, ci hi. Kumpi nasem, icihte pen kumpi pa/nu a ding, ahih kei leh kumpi u liante a dinga nasem hilo-in, mipi a dinga na sem ahih zawkna uh kimu thei hi. Ahi zongin mipi ukna tawh a kalsuan lo gam tampite ah kumpite in mipi phattuam na ding a sep uh sangin amau phattuam na dingin mipite na semsak zaw uh hi.\na. Kumpi thuneite pen mipi hamphat na ding ahih leh kumpi thunei dingte kuate hiam? Mipi hamphat na dinga na a sem dingte pen mipi mah in a teel ding uh ahi hi. Banghang hiam cih leh mipi deih loh khatpeuh in bangci bangin mipi hamphat na ding na sem thei ding ahi hiam? A deihloh uh mi khatpeuh in amau tungah thu nei ding cih limlim zong hamphatna hilo khin hi.\nb. Mipi mah in kumpi thunei ding a teel uh ciangin a thunei taktak pen mipi ahih zawkna kithei hi. Tua ahih manin kumpi thunei khat in ama thuneihna (power) pen a ut bangin zang theilo ding hi. Mipite’ piak zahzah bek zang thei ding ahih manin ama thu tawh a ut bangin gamta theilo dinga, mipite’ piak thuneihna tawh mipi a dingin na hoihtak hong sem thei pan ding hi.\n3) Mipite thukimna mah tawh kimakaih ding hi zaw. Moses a sam taktak pen Pasian ahih hangin Moses in Israel upa-te leh mipi nautangte thukimna mah na la hi (Paikhiatna 4:29-31). Samuel in zong thukhenmang a sep ding ciangin mipi thukimna mah na la hi (1 Sam 7:5-6). Saul in zong kumpi dingin sathau a kinilh khit ciangin mipi thukimna mah na la hi (1 Sam 10:24). Tua mah bangin David in zong Judah kumpi a suah ding ciangin mipi thukimna mah na la hi (2 Sam 2:4). Solomon kumpi a suah ciangin mipi in thukimpih mahmah ahih manin: Solomon kumpi pa aw, na khan sau ta hen, ci ziahziah uh hi (1 Kumpite 1:39; 12:1).\nNungzuipite in zong pawlpi sunga makai thunei ding, pawlpi mite kisapna banga vai a hawm ding kisam ahih manin mipite mah teelsak uh hi: Sanggamte aw, no sung panin Khasiangtho leh pilna tawh a kidim, mi hoih mi gina sagih hong teelkhia un, ci hi (Nasemte 6:3). Gam kimakiahna bek hilo-in pawlpi kimakaihna ah zong mikhat thu tawh ut bangbanga hih ziauziau, cih omlo hi. Pasian makaihna nuai ah mipite thuneihna mah tawh a kikalsuan ciangin gamkhangto-a, pawlpi khangto hi.\nAhi zongin mipi thuneihna a kinawlkhin ciangin kiamsukna leh manthanna piang hi. Mipi-te thu a kuppih nuam lo, mipi-te’ thu a mang nuam lo kumpi makai pawlkhat en suk ding hi hang: Rehoboam in mipite thu mang nuam lo (1 Kumpite 12:15, 16) ahih manin Israel gam kiphelkhap hi. Rehoboam ukna nuai-ah om nuam nawn lo uh ahih manin saklam gama Israel minam 10-te in amau a dingin kumpi tuam neih uh hi. Herod kumpi pa in mipite thu a man loh bek hilo-in, ngattak in uk ahih manin ukpi gilo pen khat-in kiciamteh hi. Tua banah amah zah-a sihsia zong om lo khamai ding hi (Matt 2:16-17; Luke 13:1; Josephus, Eusebius).\nMipi ukna tawh a kaalsuan masa pen leh tu ciangciang a enhuai pen gam in USA ahi hi. Tu ma kum 400 dektak lai-in Mayflower gunkuangpi tawh suakta tak-a Pasian a bia nuam, kumpi ukna thuakzo nawn lo-a mimal mahmah suahtakna a deih mi pawlkhat England gam panin hong paikhia uh a, America gam hong tung uh hi. LST mah bulphuh in ki-ukna thak that hong kipan uh a, tua pen tu-a i gengen mipi ukna ahi hi. Mipi ngiat in makai thunei ding teel ding uh a, tua a teelte tung uah “ki-ap in thumang ding uh,” cih khensatna nei uh hi. Ahi zongin a makai teelte tung uah a ki-apna uh leh tuate thu a manna uh pen amau utthu hi ding, zawhthawh thu tawh hilo ding, cih zong a thu khensat khat uh ahi hi. Mi khatpeuh, kumpi khatpeuh in zawhthawh thu tawh makaih thei lo ding hi. Ahi zongin mipi teel sa, makai-te tung uah kiphaltak-in mipi ki-ap/thumang ding, cih bangin khensat uh hi.\nMipi ukna tawh a kalsuan masa pen gam hong suak-a, 1776 kum England-te khutsung pan suahtakna a ngah khit uh ciangin leitung ih theihpih mipi ki-ukna gam hong suak hi. 1776 kumin mipi ukna tawh a kalsuan gam khat bek a om hangin 1950 kum teh mipi ukna tawh a kalsuan gam 22 pha hi. Tua pen leitungbup milip ih 31% ahi hi. Tu-in ahih leh leitung gam 192 lakah 120 sanga a tawmzaw lo pen mipi ukna tawh a kalsuan gam hita hi. Leitungbup milip ih 58.5% bang hita hi. Tua laitak-a gam buaibuaite zong mipi ki-ukna mah lunggulh uh ahi hi.\nLST in mipi ukna i zuih ding hong sawl lian loh hangin hong hanthawn gige ahih lam i thei hi. Pasian theilo tampitak in hih mipi ki-ukna a lunggulhna uh leh tu laitak-a a ki-ultungsak “human rights” a kicici pen LST hong hilh mah ahih manin gamvai-a nasemte in zong nasep hoih taktak khat a sem ihih lam a thakin i kiphawk ding hong hanthawn nuam ing.\nA diakdiakin ei Pasian thu-umte (Zomi) leh hih mipi ki-ukna pen kituak penpen hi. Ei ngah ding taktak ki-ukna a ngahkha nai taktak lo hi hanga, i gam taktak ding pen a ngah kha nai hetlo ihi hi. LST hong deihsak ki-ukna i neih theih na dinga nasepna zong Pasian na sepna khat mah ahih manin hih tawh kisai nasep pen gamvai nasem icihte (politicians) sep ding bek hilo a, Pasian thu-um khempeuh ih sep ding ahi hi. Pawlkhatte banga hunbip-in sem zolo kha mah ding hi hang. Ahi zongin thungetna leh lamkhat teitei tawh mapang khawm thei hi hang. Lian Muan Kim, PhD\nPrevious: Topa’ Thupha Piak Hezekiah\nNext: Pau Cin Hau Biakna (Laipian hong piankhiatna)\nMyanmar President: Gambup Lutangpi U Htin Kyaw Zogam hongzin ~ Zingsol


url: =Malaysia ah Zomi Nam Ni siim phei - 5 - Zomi History Malaysia ah Zomi Nam Ni siim phei - 5 - Zomi History\nHome > Articles > Malaysia ah Zomi Nam Ni siim phei - 5\nMalaysia ah Zomi Nam Ni siim phei - 5\nZomi Nam Ni sunga thupi kasak mahmah khat pen inn sungah a tu thei khempeuh tu in a pua lam ah a ding thei khempeuh dingin dindel liangin hunzatna kiuap a, nopci khia mahmah hel zen hi. Tua bek hilo in a pua lam ah anzuakna om zihziah ahih manin tua kiim tengah Zomi te kitu zihziah a, vaimim, vokngoi, buhsih leh aksa, buhsih leh bawngsa, buhsih leh ngasa ban ah buhsih leh be-uih zong kingah lai hi! Tua ciangin khua khat hinapi nasepna tuamtuam hanga kimu mengmeng theilote kimu in lawmta kimu ngei nailote zong kimu in anne khawm, kiho khawm, maan kizaih khawm in nuam kisa mahmah hi. A kimu cil tawh, a kimu ngeilo kimu kik vat cih bang om ahih manin manpha ka sa diak hi. Zomi Nam Ni pen pawi bawl in nuamsa in a omkhawm bek hilo in a mimal mahmah kimu in kiho in lawm leh gual kikhawl in i om pen i Nam Ni a thupina leh a lawhcinna ahi hi. Nungak leh tangval a phone nambat uh a kipia thakte semsem pen Zomi Nam Ni manpha diak hi. Pawlkhat bangin Zomi Nam Ni sunga lawmngaihte tawh kimuhna hun pha hipah ahih cianga...(a min bel gen kei ni in).\nZomi Cultural Uplift Society (ZOCUS) te in ngeina lam lahna hong nei uh a, mi 20 val in kikawi ngetngat in la khat hong sa uh a, mipi in pakta in khutbeng ziahziah in khutkawi mut tawh kinuamsa ngiat hi. A lam khempeuh numei leh pasal kihelh in, zopuan, zokhi, zodial leh zonik cih bang kibat tek ahih manin thupi ngiat hi. A la uh:\n(a). Zo salphate hanlungciamna, lungtup khuamual a suah ni;\nZomi Nam Ni tuang hong tungta e.\n(b). Han zaisa in lambang pak ni siahtung siahphei a beina;\nZomite gual tungtuan ni hi e.\nThupi ka sak tuam khat:\nHih late a sak khit uh ciangin Sia Thamung in "Mat leh Hen a Thuakte" cih thu hong gen a, lungsim hong lawng mahmah hi.\nTua tawh kiton in Zomi Association of Malaysia thudotpi tengin ZAM makaite khempeuh a sep gim, a tawlna khempeuh pahtawina hong nei uh a, kilawm mahmah a, zong pahtawi tak ahi uh hi. Zomi 30,000 val omte sun leh zan cilo in a kisap hun in delh in kem in khoi uh a, vaihawm in minam bitna ding, thongkiate hotkhiatna ding, cinate veh in sihna thuakte a luang nangawn uh pham uh hi. Minam nasepna ah a meetpih uh bangmah omlo a, khatveivei hawmthawh kampau peuh a bilkha vuah za in, khatveivei gensiat peuh thuak keikai mawk uh hi. Tuate khempeuh a palsat Zomi makaite a pahtawi Upa, nu leh pate ngaihsun siam kasa a, ei numei naupangte in i makaite a thuakna uh, a gimna uh phawklo in i genkhialh a om khak leh mawhmaina hong piata uh hen.\nThutom genna Khampat khua pan hong zin Rev. Go Za Sum in hong gen a - thahbo, sumbo, siahtung, siahphei a bo ni Zomi Nam Ni ahih na hong gen hi.\nLaigelh kidemna Rev. Dr. Cin Sian Pau in a vaihawm pen pahtawina ngah dingte pahtawi piakna amah mah in hong nei pah a, mipi in dai dide, zahtakna lianpi tawh ki en dimdem hi. Zomi khangnote in Zomi Nam Ni hong piankhiatna thu" cih laigelh kidemna nei uh a, a khatna pan a thumna ciang pahtawina hoih mahmah pia in, a dang mi 5 zong pahtawina hoih vive mah kipia hi. A thupina diak pen pahtawina khempeuh pen mimal in a piak ngiat uh hi a, laigelh siamte a pahtawi nuamte in a pahtawina uh ahi hi. Zomi sungah laigelh siamte pahtawina hih bang hong om thei cih ka muh ciangin ka lungdamna thu keima aituam in kikhop tawp ciangin Sia Pau kiangah ka gen a, amah in zong a lawphuai dan leh maikum ciang zong hih toh zel a sawmna thu hong gen hi. A laigelhte uh sim theih dingin a kimu thei tam ciin ka ngen a (kei laigelh uk ka hih manin) Sia Pau in om thei kha inteh cih hong gen ciangin ka nuam mahmah hi. Khangnote in laigelh hong zop to zel ding uh thupi kasa hi. [Tun hih lai ka gelh laitak in laigelh khangnote khutma ka muh theih dingin ka kiangah Sia Pau in hong khak ka ngah lian hi]. Topa in Zomi khangnote Zokam Zolai zun den zo dingin thupha hong pia hen.\nPasian in Zomi te singnuai gammual pan hong zonkhiat, hong laptoh, hong hotkhiat i hihna lungdamna la sa ziahziah in mipi in khutbengin Pasian min kiphat a, tua khit ciangin Rev. Thang Do Khen, Pastor, Zomi Christian Fellowship, Canaan in Topa tung lungdamkohna leh Thupha Piakna tawh hun khempeuh khak hi. Mipi lungdam a khutbeng zaizai in kitu thei nawnlo a, khat leh khat khut kilen in maan kizaih in, tuni hun nuam ngilhlohna dingin kihanciam hi.\nHun in lah hong ngaklo, vai khempeuh lah nuamtak in kizota ahih manin, "Mai kum Zomi Nam Ni ah kimu kik ni aw" ciin lungdam maitai takin ka kikhenta uh hi. Mun khempeuh ah om Zomi Nam Ni zang khempeuh tungah a bucing khantohna hong pia Pasian thupha hong kicingta hen.\nMai kum ciang kimu kik ni aw...\nArticles 1:53:00 PM\nItem Reviewed: Malaysia ah Zomi Nam Ni siim phei - 5 Rating: 5 Reviewed By: Thang Thawn Tuang Guite


url: =Sanginn dailenbuk “Toilet” sungah CCTV kikoihmawk ahih manin ki lungkimlo :: ZOMI DAILY\nposted on 25 June 2017 at 12:38 am Lomkholna: China, News, Sawltak, World\nChina, Beijing High School khat ii pasal dailenbuk “Toilet” sungah CCTV kithuahmawk ahih manin, sangnaupang te lungkim hetlo uhhi. Hihvai tawh kisai in sangnaupang te leh nulepa te’n sanginn thunei te kiangah Complaints bawlngeingai uh cih Chinese Media te’n genkhia hi.\nTua sanginn pen China, Chaoyang District sung aom Tsinghua High School kici sanginn hi a, pasal zunthakna “Male toilet” ii Ceiling tungah Surveillance Cameras (CCTV) kithuah takpi hi.\nSangnaupang khatin agenna ah hih CCTV kithuahpen nopmawh mahmah ahih manin, hih Toilet pen zangngeingei nawnloding hi ing” ci’n Photo tawh Social Media tungah akhahkhiat ciangin mitampi in mu uh a, kigenpah sepsup hi.\nAdang sangnaupang khatinzong pasal sangnaupang te giahna Dormitory ii Bathrooms tungahzong tuamah bangin CCTV kithuah cimawk hi.\nHih CCTV kithuah tepen sangsia te’nzong theilo uh a, sangnaupang te’n agenciang in theipan uhhi. Hihbang in CCTV kithuahding cihpen kigenkholh, tangkona cihbangzong omseselo ahih manin, sanginn thusai Management te ki mawhsak mahmah hi.\nAhi zongin sanginn thunei khatin agenkhiatna ah hih Surveillance Cameras tepen sangnaupang thukhun zuilote mattheih nading in akithuah cihi. Sangnaupang zatep tammahmah ahih manin, tuate mattheih nadingin hih Surveillance Cameras te aki thuah hi ci’n genkhia hi.\nTuabek thamlo, sangnaupang te khatlekhat kitawng, kilai kibuan, ki zawhthawh cihtezong ami aki theihkhiat nadingleh tuabang aomloh nadingin daltuam hi ci’n genbeh hi.\nSchool Officials te’n agenkhiatna ah hih CCTV panin aki Record Video tepen pasal sangsiapi “Male Principal” bekin etkhuan nei hi ci’ngenkhia hi. Ahi zongin Students’ Privacy pen omlomawk ahih manin, sangnaupang tampitak leh nulepa te’n lungkimlo uh a, aki hepkhiatding ngetna kinei hi.\nTua ngetna tawh kizui in sanginn thunei te’n asawtlo in CCTV te hepkhiatding khentatna om cih kiza hi.\nTsinghua High School pen China gamsung aom aminthang mahmahkhat ahi Tsinghua University tawh akizom ahihi. Sawltak #zomidaily\nPrevious: Gul bangin pil, Vakhu bangin migi ~ Tdkhen\nNext: Barack Obama te innkuan Indonesia gamsung ah Family Holiday zangding in hawh\nDahna Pulakna: Mangpha Pa Pum Khen Mang, Charlotte


url: =India gamsung ah Hotel khat kicim, mi 10 si, adang mi 2 liam :: ZOMI DAILY\nIndia gamsung ah Hotel khat kicim, mi 10 si, adang mi 2 liam\nposted on 1 April 2018 at 7:56 pm Lomkholna: India, News, Sawltak, World\nIndia gamsung aom inndawl 4 storey apha Hotel khat kicim in, mi 10 in sihlawh a, adangzong mi 2 liam cih Reuters pan kiza hi. Local Police Official te genkhiatna ah Saturday zankimlam in Central India, Indore City sung aom Four-storey Hotel khat akicim ci uhhi.\nRescue Operations pen ki zosiangkhinta in, asi aliam aki behlap omnawnlo dinghi ci’n Assistant sub-inspector Ramesh Kirade in Reuters te tungah genkhia hi.\nHihvai tawh kisai in palik thunei ahi Police deputy inspector general Harinarayanchari Mishra in agenkhiatna ah mawtawhawl Driver khatin mawtaw hatsatlua in hoihtak hawlthei nawnlo ahih manin, Hotel ii innkhuampi khat phukha cihi. Tua aphutkhak ciangin Hotel innbuppi pen akicimsukpah cihi.\nVideo: At least 10 people were killed and several others injured after a four-storey building collapsed in India’s central Madhya Pradesh state on Saturday. The building, which housed hotels and lodges, was old and in dilapidated condition.\nTua Hotel Building pen innlui mahmah “Century-old structure” khat hi a, akicipsuk ciangin asungah mi 12 vulhnelhkha hi. Rescue Workers te’n amanlang in tua mi 12 te kaikhai uh himahleh mi 10 pen sikhinta uhhi.\nAdang mi 2 tepen sinailo in, ahi zongin liamgawp uh ahih manin Hospital ah kipuaksakpah hi.\nMore: Malaysia, Selangor aom inn kilamsan khat kicim, mi 1 si, 5 liam\nIndia gamsung ah inn kicim cihpen aomthei zelzel ahihi. Innlui innsia tampi om in, hoihtak kipuah cih omlo ahih manin, hunkhat ciangin kicimsukzel hi. Nungkum August khasung inzong Mumbai khuapisung aom kum 117 aphakhin innlui mahmahkhat kicim in, mi 22 takin sihlawh uhhi.\nPrevious: A gualzote tot lampi, Na gualzo nuam hiam?\nNext: Kei hong hotkhiat manin hong sihlawh\nNungak hel dan tuamtuam ~ Hau Za Cin\nZomi te Myanmar gam lamhna ah ih kihelna ~ Bob Tuangpi\nCovid-19 buaina hong ven ciang’n…. ~ Bob Tuangpi\nNang a ding thalakna kammal pawlkhat\nZothau hongpian khiatna thu\nZomi khangnote in khanghamsate kihtak, zahtakna siam hetlo hi\nMalaysia Zomi Khuado 2014 Ka Siimna – 5 ~ Hau Za Cin\nKhuahun kikhel zuih kul ~ Pau Khat Suan\nHallo Zogam – 1 ~ T. Sawm Lian\nDahpihna thupuak ~ Tg. Kap Sian Khai


url: =Pu Thang Do Hang tawh holim na - TUNGZANG NEWS\nPu Thang Do Hang tawh holim na\nFlorida Zomi Innkuan President Term (3) asem Pu Thang Do Hang tawh holimna\nDotna: Na min, na nu leh pa, u nau bang zah cih leh na khua uh koi lai cihte nong gen thei dia?\nDawnna: Ka min pen Thang Do Hang ( Hangpi ) hi. Ka Pa Kham Cin Kap ( 99 in ong nusia) ka nu pen Nu Ngai Hau Cing, unau vekpi 10 pha, a u pen numei leh a tum pen pasal in ong sih sanin, numei 6 leh pasal 2 nungta lai in, kei pen pasal lam pan a nihna, ka khua uh pen Tungzang hi in Tedim pan tai 18( 18\nDotna: Pilna laitan bang zah ciang zo khin na hia?\nDawnna: Mandalay University ah B.A(Hons.) M.A(English) na zo thei ing.\nDotna: Florida Zomi Innkuan kipawlna leh nang bangci bangin kizom kha thei na hiam?\nDawnna: America ka tun zawh ciang eimi minam vei pawlkhat kikhai khawm in Florida Miami Beach a, Sia Thawng Lian Khup-te’ inn ah 2000 Easter Sunday ni(April 23) in na kiphuan khia. Kei pen tua laitak,Florida lam pan Virginia ah ka pai laitak. 2000 Thanksgiving tak ciang Miami Lakes ah Pa Sian Ngen Kamte’ inn ah, kitel kikna nei uh in thukhun pawlkhat zong bawl uh. Tua zawh a sawt lo in Virginia pan Florida lamah pai kik in, hih kipawlna ah na lut ing.\nDotna: Makai dinmun bang teng, bang kumte in na seem kha hiam?\nDawnna: 2001 June kha pawlin sushi sai thak khat ngah in, North Miami veeng hausa in ong kikoih ciang, damdam in a kihel to suak ing. 2001 Thanksgiving ni in Kendall-a Pa Tuang Khan Nangte’ inn ah inn honpawi leh Khuado pawi ah kiteelna a kineih ciang, kei pen Secretary dingin ong kiteel. 2002 Thanksgiving ciang kiteelna ah Secretary dingin ong kiteel leuleu, 2003 kiteelna ah zong Secretary mah in ong kiteel leuleu a, thumvei a seem kha suak ing. Thukhunna ah, makai khat peuh in a kizom in kum 3 sung a sep leh kum khat tawlnga phawt ding cih om ahih manin, kei zong kum khat khawl phawt ing. 2005, 2006, 2007 kiteelnate ah a kizom in President in ong kiteel suak.\nDotna: Kipawlna thukhunte ah, President khat pen kum 3 kizom in a sep leh makai ah kiteel kik thei nawn lo ding, tawlnga suak ding cih khat om ven, a hi lai mah hia?\nDawnna: Nung kum in puah phatna khat kinei kik in, a tawlnga sa President khat pen mun khat peuh ah a sep kik nop leh mipi in teel kik thei ding cih khat kikip sak. Kei bangin, bangbang hi leh, min hoih in khawl sak suak le hang ka cih hi in, aihang a tam zaw thukimna tawh a kikhel suak ai veh.\nDotna: A zenzen in nang mipi in ong deih in ong teel kik hi leh na sep sawm na?\nDawnna: A beisa in a seem ding kua mah zong ki-om nai lo ahih manin kei ong ki-teel hi dingin um zaw ing. Tu hun ciang, kei lian sangin, pilna/siamna leh experience kicing zaw a, a nei zaw makai thei ding tampi ki-om ta ahih man in ah, lut kik luat dingin sawm kei zaw mai ing.\nDotna: Midang tampi om lak ah, kum 3 kizom in Secretary in ong kiteel ban ah,kum 3 kizom in President in ong kiteel cih mawk pen bang hang hi in naum a? Bang siamna, bang thusim nei na hia ?\nDawnna: Hih bangin ong kiteel tohtohna dingin, bang siamna, thusim cihte theih nei keng. Kawlgam ka college kah lai in makai ka sep in zong, mee kuang zong lui ngei lo ka’i veh. Aizong, mi’ ong deihna tawh ong kiteel pen, khatna ah Pasian’ ong teel hi in ngaihsun ing. Tua ciang, hih Florida bang lian ah ci leng, a seem thei ding thu thei, mi muan huai tampi om lak ah kei ong kiteelna pen, ka ngaihsut ciang, (1) Mi khempeuh zahtaak ka hih man hi zaw in teh, (2) Nasep vai tek tawh kibuai ciat a, hun pia zo ki-om lo ahih manin, tua teng lak pan kei pen khangno khat, hun pia zo pen dingin ong kilamen ahih man hi in um ing, (3) Makai thei ding tampite in i mite’ aa ding a hun pia thei lo ka muh ciang, ih mipi’ aa ding ka deihsakna khang mahmah in, tua pen ih mite in ong muh sak ahih man hi dingin zong um ing.\nDotna: Tua ahih leh, ong kiteel man in a seem na hia? Na sep nawp manin a seem hi zaw na hia?\nDawnna: Sepna ding a omna munte ah, i minam aa ding panmun ka neih loh hang, ong kiseh lo thute ah zong seem ing. Aihang, kipawlna khat a om leh, kipawlna langpang in na sep sawm lo. Ong kiteel tak ciang lah, ong kiteel man a a seem zong hi veve.\nDotna: Zomite’ aa ding na sep sungin, makai khat aa ding haksa na sakna a om hia?\nDawnna: Kei makai masa pen hi lo ka hih manin ah, haksatna tuak kha keng. Makai masate’n tampi na nawk sak khin uh a hih ciang maw. Ahi zongin, pilna siamna leh sum leh paai kicing lo khat in makai ih sep teh, kihawmthawhna tuamtuam om thei. Tua ban ah, ih kithutuah ciang nuam mahmah napi, ih kithutuah loh ciang, kithutuah lohnate bangci gawm tuah kik ding cih hun ciang haksa thei mah.\nDotna: Makai nasep sungin nang leh nang in hih zo na kisakna, na lungkimna, na angtangna bang khawng om a hia?\nDawnna: Kei’ makaih hun sung pen sep khiat hun hi nai lo a, phuh hun ahih manin ah, hih kibawl khia in, hih kiseem khia hi, cih luat ding mu keng. US ah Zomite’ kipawlna pen a kiphut cil hun hi in, hih kipawlna pen singkung no suan bang in, a lok nuam, a siing nuam, a hoi sak nuam tampi tak om. Tua singkung a po kipna dingin, a len keei, a hong keei, a kemcip keei kihi phawt mai. Sepkhiat theih a gah lian ih muh khol loh hang, mite’n Zomite’ kipawlna kician khat om cih ong mu sakna uh hi pi pen in teh.\nDotna: Tua ahih leh, nang mai a seemte tawh kibang lo in na sep khiat a om na?\nDawnna: Kipawlna US kumpi in ong theih pihna, registration ih bawl khiat theihna, tua zong lawm leh gual in ong huhna tawh hi. Tua khit ciang, mipi’ kitaangsapna zui in, pan mun tuamtuam behlapin, tua panmunte ah makaite in amau’ uukna mun tek uh ah, na nakpi in ong sep uh tak 9 10 10 ciang,\nih kipawlna pen ong khangto sak mahmah uh. Ih sep khiatnate, a gah ahih pah loh hang, ih kihel theihnate tampi tak kimu khia. Tua banah, ih kumcin kiteelni,\nThanksgiving ni pen, kiteelna tawh mite kicim thei ahih ciang, kimawlna khat phuanni, ci in a veeng zui in, bawlung kidemna a kibawl toto pen, 2006 tak teh, US leh mun tuamtuam pan ong kihel nuamte a kihel theihna ding ci in, a khat veina Zomi World Cup cih kipan khia thei. Tua ah, State tuamtuam pan tampi\nong kipai tak ciang, Zomi Innkuan kipawlna a hin’na kimu khia thei suak hi.\nDotna: Kipawlna tawh kisai in na piak khiatna tampi om cih pen kimu khia hi ven, a vek in bang zah bang a sum tang in na bei ding a?\nDawnna: Tua pen bel, na gawm kha het kei veng in, a thu in ah, kei sang a beih zaw tampi om zaw kha lai in teh. Kei’ ip sung pan ka sawk, member fee te leh a kidong tuamtuamte kihel lo in pen dollar tul 5 val hi hamtang lo dia.\nDotna: Nang ip sung pan na piak sak cih pen, i Zomite’ lak ah piak khiatna kithaneem lua ahih man maw?\nDawnna: Na ih sep tak ciang, siam loh manin, kigeel khol kim thei lo ahih ciang a, ih deihsakna tawh, piang hen cih ih lunggulhna tawh a hi thei bangin a kihanciam hi zaw. Tua teh, ei mite a tam zaw pen, midangte tawh tehna in piak khiatna ah kitha neem. Biakna lam ah piak khiatna ahih leh bel kihoih lel. Minam vai ah kithaneem mahmah cih bel kum tampi ka sep sungin mu khia ing.\nDotna: Florida ah pawlpi zong ong kibehlap in, mite’n zong a pawlpi ciat uah sum piakna zong kinei semsem ci le hang, Zomi Innkuan kipawlna ah sum leh paai tawh kihelna lam ah kilamdanna a om hia?\nDawnna: Seh suah sawm ah khat pen kilamdang kei in teh. Sum piak i thaneem deuhdeuhna a hang pen, nidang US ih tun’ cil lai in, maban kikhualna ding om nai lo ahih ciat manin ip sung a om zahzah kipia khia ngam ciat in mu ing. Tu hun ciang, mi kim in, innkuan maban geel tek ta ihih ciang, budget system tawh kikal suan ta ahih manin, hih aa ding tawh a tuamtuam sum zatna ding haksa kisa tek. Tua mun ah bel, mipi mawhsak khol keng. Tua khit teh, US ah sum bawlna zong ong kiam lailai ahih man zong hi in cia.\nDotna: Nang makaih sep sung, Secretary/President sep sung pen pawlpi kibehlap hun sung tawh kituak a, tua pawlpite kibehlapna hang in, Zomi Innkuan kipawlna tha neem sak zaw na sa hia?\nDawnna: Pawlpi tuamtuam ong kibehlapna hang in, Zomi Innkuan’ tha tampi ong dawn zaw in mu ing. FZI in a sep ding a hi, nopna dahna vaite va vaan zo kei le hang, ong kikhasia ding, kikhasia leh, kithutuah lohna kipan ding. Ahih hang, pawlpi tuamtuam a om ciang, a mau leh a mau ong kivaan zo zaw deuh, ong ki-en zo zaw deuh uh ahih man un, vai tampi tak ong nuam tuam. Tua pawlpi teng ong kithutuak a, i kalsuan khop ciang, tua in i Zomi Innkuan thahatna in ong piang sak zaw.\nDotna: Biakna lam tawh kisai kitha hat seemseem ta suak ahih teh, Zomi Innkuan in biakna tawh kisai tam vaihawm lo zaw in, gualnopna lam ah kithuklut zaw leh hoih na sa hia?\nDawnna: Abei sa in, kei’ President sep nunung pen kum in biakna lam tawh kisai makaite in biakna vai ki-niam bawl kha. Ih thu bulphuh ah, minam min tawh Pasian bia khawm ding cih na hi ahih man in ah, biakna lam i thaneem sak kum pen kikaam sia, ki-zaawm sa ing. A zenzen in, biakna lam khawl in, gualnopna lam ah pai le hang, i mi bup mah in ong ngen kik ding. A beisa kum in zong ong kikun kik.\nDotna: Zomi World Cup tawh kisai ong pian khiat dan tawm nong gen thei dia?\nDawnna: Ni dangin ah ci leng. FZI Cup ci in, ei teng bek kimawl hi in, 2006 kum kipat cil lam in, bawlung makaite’ lam pan mun tuamtuam a om Zomite zong ong kihel theihna dingun Zomi World Cup, USA ci zaw ni cih thu sunna ong om ciang hoih hi ci pah in, tua kum a Secretary seem Pa Pau Sian Lian leh Sport\nSecretary Pa En Lian Pau, a mau tagel bawlung uuk tuak uh ahihman un, a sep theih zah seem ding in thuneihna kipia pah. A kipat tung ahih manin, bang mah kithei nai lo, sum beina tuamtuam a om leh thukikup a kineih man kei leh zong ip sung pan kisaih hi mai. Lianpau hi ta leh, kei hi ta leng- a kua mah peuh maw.\nDotna: Zomi Innkuan” cih min sangin, “Zomi Council, Zomi Association, Zomi Organization,..” cih dan khat tawh min kivawh zaw bang hi leh nasepna ah a taangzai zaw in na um hia?\nDawnna: Zomi Innkuan kipawlna a kiphut tungin, “Zomi Innkuan” ci ding cih a kikip sak ciang, tua min a zangh ih hi veh. Ih deih pen, a kipawlna hi masa zaw maw. Kei bang tua lai in om kha keng in, tua lai a, i mipite’n a teel pen uh a zangh ih hi veh. Tua bang sem ding ihih ciang ci a, min kipia hi lo zaw. Tua kipawlna in, i mipite’ aa ding ih sep theih bang sem ding cih na hi.\nDotna: Kipawlna tungtawn in, hih US kumpi in ong theih pih ding leh, gamgii lam ah haksatna a tuakte huh theihna ding tawh kisai hanciamna kisam na sahia?\nDawnna: Den a ih gen sa mah bangin ah, ih sep ding tampi tak a kisem zo nai lo, a phut in thapaai lai hi hang. USA Zomi Innkuan zong, 2005 in hih lai pan mah in phut ih hi veh. Tua zong, a phutin kithapaai lai. Malaysia lam, Thailam-a te pen, ei na kiging khin hi peuh le hang, a kisam khat peuh a kibawh pah lianlian man ding hi ven, kei bang mawk pen sushi seem in buai tha pai, kizin khia man lo hi mai. Lungsim a ut hang lah, hun pia zo lo, hun a pia zo ding mi a om phial hang a, ma kai kha lo zong hi thei. Sep luat ding vive, a kiseem nai lo hi zaw.\nDotna: US a tung khin Zomite’n Zomi min pua lo in min dang mang min khawng vawh suk ziau lel le’ng hoih na sa lel hia?\nDawnna: Mun dang gam dang ah ih om ciang, i mite’n i min mah zangh ciat le’ng hoih sa ing. Bang hang hiam cih leh, minam dangte’n amau’ min mah na zangh lel uh ai veh.\nDotna: Mai kum pen FZI ih phuah zawh a kum 10 cinna hi mawk ahih teh, nang lian bang President a seem hi le cin, pawi na bawl sawm hia?\nDawnna: Kum 10 cin Tin Jubilee pen bawl zo hi le hang, bawl huai sa ing. Hih bawl kei kha le hang, Silver Jubilee ngak ding, kum tampi. Zomi Innkuan tawh kisai, leitung bup lawh zo ih hih ciang zong, bawl taak sa ing. Makai ong seem peuhpeuh in, a hih zawhzah ciang khat tawh ong bawl hamtang le uh hoih sa ing.\nSource: USA Thupuak


url: =Philippines ah ngawngtan athuak Germany gammipa luanghawm ki mukhiata ~ ZD :: ZOMI DAILY\nposted on 5 March 2017 at 8:18 am Lomkholna: Germany, News, Philippines, Sawltak, World\nPhilippines gamsung ah IS migilo tetawh akipawl Abu Sayyaf te’n nungkalsung in Germany gammi a ngawng tansak uhhi. Tua ngawngtan athuak Germany gammipa luanghawm pen ki mukhiata hi ci’n Philippine Military te’n tuni Sunday (Mar 05) in genkhia uhhi.\nAbu Sayyaf kici migilote pen Southern Philippines gamsung ah tualbial uh a, mi ommuang te sumtawh ki tatsak kikding in mawkmatmat uhhi. Abu Sayyaf migilo tepen “kidnap-for-ransom network” ci’n ki ciamteh a, sumzon nadingin miman in kitansak kikzel uhhi. Hih migilo te pen Al-Qaeda makaipipa Osama bin Laden ii khaicituhsa hiding in kigen hi.\nKum 70 aphakhin Germany gammi Jurgen Kantner zong amat khit uhciang in $600,000 tawh hong tankhia un ci’n tangko khia uhhi. Ahun aciangtan hunin ki tankhialo ahih manin a ngawng tansak takpi uhhi.\nAluanghawm pen Saturday ni nitaklam in Philippine galkap te’n Sulu Island akicihna tuikulhtung panin mukhia uhhi. Hih Sulu Island pen Manila khuapi panin 1000km bang agamlatna aom thautawi migilo te ukcipna tuikulh khat ahihi.\nPhilippines Armed Forces te’n amau gamsung ah akithat himawk ahih manin hanciamtak in aluanghawm azongkhia uh ahihi. Hih akithatpa pen ama piannagam ahi Germany ah hoihtak in vuina aki neihtheih nadingin aluanghawm kipuakding ci’n Military Spokesman Colonel Edgard Arevalo in genkhia hi.\nAluanghawm pen tulaitak in Sulu Island aom Military Hospital misi koihna Morgue ah kikem a, agamah puaktheih nadingin akisam daituamtuam te ki bawlsan laitak cihi.\nPhilippine President Rodrigo Duterte inzong Jurgen Kantner pen ahunlap in ki honkhiazolo ahih manin, Germany kumpi thunei te tungah Tuesday ni in thuumna nei a, athat ahi thautawi migilo tezong Philippines galkap te kapsakgawp hi.\nVideo: Abu Sayyaf video ‘shows beheading of German hostage’\nPhilippines gamsung Sulu Province leh Basilan Province sungah Abu Sayyaf Terrorists kici migilo te akigawm in 500 bang omding in ki ummawh hi. Tuate abengkhiading in Philippine President Rodrigo Duterte in galkapte asawlkhiat hi a, migilo te mi 5 bang kaplumthei uhhi.\nHih migilo kipawlna Abu Sayyaf tepen 1990 kumpawl in akipankhia hi a, thauhoih tuamtuam tawi in mimawkmat in sumtawh kitansak zelzel uhhi. Akipat khiatzawh uh sum Dollars million tampitak ngenkhinding uh ci’n Security Experts te’n genkhia hi.\nTulaitak zong hih Abu Sayyaf migilo te’n sumtawh tatsakding in akep uh Hostages mi 26 bang kemlaiding kici hi. Tualak ah mi 13 pen Vietnamese, mi 7 pen Filipinos, Duthch National khat, Japanese khat, Indonesian 2 leh Malaysian 2 cihbang ahi uhhi. Sumtawh tansak in akhahkhit uhzong mi tampi omkhin cih kiza hi. ZD Sawltak #zomidaily\nPrevious: Malaysia kumpi in North Korean Ambassador pa agampan hawlkhia ~ ZD\nNext: USA aom “Home Depot” Company in nasemding mi 80,000 behlapsawm ~ ZD


url: =Tedim Khuapi Thuthang tuamtuam - Zomi History Tedim Khuapi Thuthang tuamtuam - Zomi History\nHome > Zomi News > Tedim Khuapi Thuthang tuamtuam\nTedim Khuapi Thuthang tuamtuam\nTEDIM KHUAPI AH - Tu laitak in Sakollam veng nuai lam ah Pastor Niang Lian Ciin te huansung zangin Telenor Tower kibawlsan aa, a bawlte ka dotteh hong man leh nuam mahmah ding ci-in hong gen uh hi. Tualo Sezang khuakhung a pen kizom nailo cih ding hi.\nTEDIM KHUAPI AH - Tu tadih mah zong Tansawm laivuan sung hi aa, khuasung pen laivuan man hun lian bang pen Kawlpi tawh kibangin Cycle tam peuhmah hi. Ka ngaihsutna bangah TEDIM KHUAPI aw, nisim in hici den le cin ut mah si ing ee, ka cikha phial aa, hun khat ni teh maw, Zosuan tate a Pasian un thupha pia in lamsang in teh ka na cici hi.\nTEDIM KHUAPI AH - Leilum Pochi nuai lampi tawh kizom in vengnuai lam lampi kibawl pen Myoma vengnuai lam ahi, TCBC biakinn khengphei ta aa, Kuultal tui zut dek ta dingin um mawh ing. Pawlkhat bel zut khin ta uh hi.\nTEDIM KHUAPI AH - Tuni pen meikai hilo napi in, ni kigina muh mello cih ding hi. Ahang in ih ngaihsut theih loh man ahi tam ci ing. Pasian in Laisiangtho sungah, a bawlsa singkung lopate kem lecing dinga, hong piak hi a, haltum dinga hong piak hilo hi, ci-ing, tua hangin meikai hilo in, gam kihalna hang hi a, a piangsak Pasian anuam khol keitam ci kha ing. Nung deuh bangin Lawibual vengte gamkatna hangin buai mahmah uh a, gamkang phelh dingin kizawn keei liang uh hi.\nTEDIM KHUAPI AH - aom te hita lehang mundang a omte in hoih ihsak leh gamhalloh ding kihilh leng lunggulh huai sa ing. Guah pen Singkung tungtawn pan in Pasian i hong piakkhitsa hi a, en singkung halhal in guah ngenngen lehang hong pia ding Pa in na deihloh pi uh hong ci in ummawh ing.\nTEDIM KHUAPI AH - Kha sangkhak hun hong tung ta a, Pawlpi pawl khatte in naupang te Zolai/ manglai hilh ding kipat sawm in ki thawithawi ta uh a, lungdam huai in, kideihsaknate hong kizang semsem ci-in ka muhteh ka lungdam khinkhian in ka om bang hong nuam keei hi. Theih sunsun kong at hi. tplian\nZomi News 7:15:00 AM\n77777 December 8, 2016 at 9:18 PM\nItem Reviewed: Tedim Khuapi Thuthang tuamtuam Rating: 5 Reviewed By: Thang Thawn Tuang Guite


url: =LESSON 12 June 11 - 17 JOSEPH, EGPT KUMPI TAPA ~ MUC\nLESSON 12 June 11 - 17 JOSEPH, EGPT KUMPI TAPA\nAdmin 9:16:00 PM Articles, Sabbath School Lesson\nLESSON 12 June 11 - 17\nJOSEPH, EGPT KUMPI TAPA\nTu Kaal Sung Sim Ding: Pian. 41:37-46; 1 Kum.3:12; Pian. 42; Rom. 5:7-11; Pian. 43; 44, 45.\nKAMNGAH: “Tua ciangin Pharaoh in Joseph tungah, ‘En in Egypt leitung khempeuh a uk dingin thu kong pia hi (Pian. 41:41).\nTu-in Joseph in Egypt gam ukpi hong suak hi. A sanggamte in amah kua hiam cih thei lo uh ahih manin a mai-ah hong kun uh hi (Pian. 42). Joseph in a sanggamte tungah vaciah phot unla Benjamin tawh hong paikik un, ci-in a sawl ciangin a sanggamte in ama mai-ah kiniamkhiatin kun uh hi (Pian. 43) Benjamin nuntakna lauhuai kha ding cih a patau uh hi. (Pian. 44); Amaute in Joseph pen Pharaoh bangin mu uh a, hehpihna a ngen uh hi. A tawpna-ah Joseph in amah le amah a kipulaak ta hi. Gimna launate lak pan in Pasian in amaute adingin thuhoih piangsak ahihlam a thei uh hi. Hih thu piang khempeuh a banbanin kizomto dimdiam hi, cih i mu hi.\nHih thute khempeuh in a sanggamte kisikna sangin Joseph lawhcin nadingin thu piang vive ahihlam zong i tel thei hi. Egypt ah pai-in an tawh ciahkik, tua bangin Joseph kiang le Jacob kiangah kilehsuk kilehtohnate, Joseph tungah a tatsiatnate uh leh a pa tungah a gamtatnate un Pasian tungah a tatkhialhna ahihlam a phawk uh hi. Joseph sanggamte in Pasian thukhenna a tuakkha uh hi mah taleh tua thute in khitui luanna le nopna a ngahna uh a suak hi; amau tatsiatna hangin mawhmai-na thu zong kihel hi.\nJoseph in Ukna nei Ding Kipan\nPasian in a sep dingin nate Pharaoh mang tungtawnin a pulaak hi. (Pian. 41:28). Ahi zongin Joseph in Ama biak Pasian bia dingin Pharaoh tungah pulaakna nei lo hi. Joseph nasep masak pen in gam sung annek ding vaihawmpah hi; gam sung vanzuak vanlei-na tawh kisai geelna lianpi neipah hi. Pharaoh in Joseph vaihawmna gam sung vanzuak vanlei-na bek lunghimawh lianpi-in koih a, tua a mangmatna-ah Pasian in bang deihna nei hiam, cih kantel ding a ngaihsunkha kei hi.Pian. 41:37-57 sim in. Josuah lawhcinna -ah Pasian panmun in bang hiam?\nPharaoh in gam vaisai dingin Joseph a telna-ah Joseph in mang a khiatna genthei ahih manin a tel hi masa lo hi. Ahi zognin Joseph in Egypt gam sungah a tung buai-na ven nading pulaak thei ahihna tawh tua bangin dinmun sangpi kipia hi zaw hi; ama lamlahna pen Pharaoh in hoihsa hi (Pian. 41:37); Pharaoh nasem dangte in zong Joseph gen bangin ngaihsutna nei uh hi; Joseph pulaak thu in biakna vai hi lo zaw-in a kizang theipah ding lamlahna hi.Tua hi mah taleh Pharaoh in Joseph sungah Pasian Kha Siangtho om ahihna a phawk thei hi (Pian. 41:38); tua ahih manin Joseph in pilna le thu khentelsiamna anei hi (Pian.41:39); Pasian piak pilna ahihlam Pharaoh in a phawk thei hi; Pasian piak pilna ahihlam amu thei uh hi (Pian. 41:33; le 1 Kum. 3:12 enkak in).\nLai Siangtho hong hilh thute in Egypt gam tangthute mah a pulaak hi. Tua hunlai gam ki-ukna-ah Pharaoh in gam makai dingin Jospeh a seh hi; tua bang dinmun nidang Egypt gamah a kizang ngei khat ahi hi; gamdangmi tua bangin gam makai khatin kikoih thei zel hi. Kum sagih sung gam sung in nopsakna tawh kidimin gam sung an piangte in theih zawh lohin tam hi (Pian.41:49; tua in a lamdang Pasian thupha khat hi. “Tuipi gei sehnel zahin tam hi” cih thu in (Pian. 41:49) in Pasian thupha piak a pulaak hi (Pian. 22:17). Joseph in tua thuphate tungah cihtakna a kilangsak hi. Hih thupiangte in Pasian nasepna ahi hi. Josep tapa nihte min in Pasian thupha piakte a pulaak hi; tua minte in gimna dahna panin lungdamna (Mannaseh); gimna panin tuahphatna (Ephraim)a pulaak hi. Tuahsiatna panin a hoih mahmah thu khat ahong piang hi.\nI nuntakna panin midangte in Pasian vangliatna bangci bangin a mu thei ding uh hiam?\nJOSEPH IN A SANGAMTE TAWH MAITANG KITUAH\nPian. 42 sim in. Bang thu piang om hiam? Mihing siatna le gitlohnate lakah koi bangin Pasian lamlahna kimu thei hiam?\nJacob in atate in an leikik dingin Egypt ah a sawlkik hi. Khualzinkik ding a pulaak masa Jacob mah hi (Pian.42:1). Teeknung guainungah a hingim Jacob in ama letzawh loh thute a thuakkha hi. Dahna piangsak thu khat khit khat in kum sawtpi a kikhenpih a tapa tawh kimukik ding hun a ngaklah mahmah hi. A lamdang hih kimuhkhopna in thupiang nihte tungtawnin hong kilang hi. Amasa-in, Joseph mangmatte in a tangtung ding hi ta hi. “Note buhvui in keima buh vui mai-ah hong kun uh hi. (Pian.37:7). Joseph in Egypt gam ukpi suak hi (Pian.42:6); Gam mite topa a suak hi (Pian. 42:30, 33).\nJoseph vangliatna in a cimawh a sanggamte dinmun tawh etkak theih dingin om hi; “A sanggamte in Joseph mai-ah a kun uh hi.”(Pian. 42:6); a sanggamte in Joseph mangmat le a tangtunna zahpih uh hi (Pian. 37:8). Nihna-ah Pasian lamlahna tawh hih kimuh kikna in kialtunna pan annek ding zonna tungtawnin kimuhkhopna hi. Kammal zatte leh a thu mungtupte in thukhenna thu hong hilh hi. “Amaute khat le khat kiho uh hi,” cih thu in (Pian. 42:21) Joseph tungah a sep ding uh a kikum uh hi. (Pian.37:19). A sanggamte khualzinna-ah thongtaang uh hi (Pian. 42:17) cih thu in Joseph thongkiatna hong phawksak hi (Pian. 40:3, 4). A taktakin Joseph sanggamte in a beisa kum 20 hunlai-a Joseph tungah a bawlzia thute a phawkkik uh hi. Tua hangin amaute khat le khat kiho uh a, “I sanggampa tungah i khial taktak hi. Amah in hong thuum mah hi ven, ama hong thuumna ngai lo ihih manin hih gimnate hong tung hi, a kici uh hi (Pian. 42:21). Reuben kammalte in: “ Ama sisan in i tungah thu hong genkik hi,” ci hi. (Pian. 42:22), hih kammal in “ sisan luangsak kei in” cih hong phawksak hi. (Pian.37:22), tu-in a tuah uh thute le a beisa a gamtatnate in kizopna nei hi, cih a phawk uh hi.\nI gamtatnate tu-in i kisik om hi lo hiam? Koi bangin kisik a tawm theithei dingin gamtaang thei ding i hiam? Jesuh in ei adingin a sepnate hangin bang hangin Pasian tung pan mawhmai-na sang lo ding i hiam?( Rom. 5:7-11)?\nJoseph le Benjamin\nJacob in Benjamin tawh a kikhen ding ham sasa mahmah hi; Rachel tawh a neih amah tawh a om khawm Benjamin bek hi. Joseph tawh kikhen khin ahih manin Jacob in Benjamin a manthankhak ding lau hi; (Pian.43:6-8). Nek ding an a om nawn loh ciang bekin Benjamin paisak dingin a khensat hi. (Pian. 43:2) Judah in Benjamin hong ciahkik takpi ding hi, ci-in kamkhap hi (Pian. 43:9); a tawpna-ah Jacob in Egypt ah a sanggamte kiangah pai dingin Benjamin a phal hi. Pian. 43 sim in. Benjamin hong tun ciangin bang kilamdanna om hiam?\nBenjamin in a thu paizia khempeuh huzap khin hi. A sanggamte in Joseph mai-ah ding uh a, Joseph in Benjamin en hi (Pian. 43:16). Benjamin bekmah in “sanggampa aw” cihna ngah hi. (Pian. 43:29) Benjamin min bek kilo-in a dangte minte bangmah kipulaak lo hi; a sanggam dangteng ‘mite’ ci-in kiciamteh hi. (Pian. 43:16). Joseph in Benjamin pen “ka tapa” ci-in sam hi; laiguizom ki-itna pulaak phapha hi (Pian.43:29 le Pian. 22:8 enkak in). Joseph thupha in “hehpihna” ci-in kipulaak hi (Pian. 43:29), a sanggamte tung pan hehpihna a ngetna hong phawksak hi; ahi zongin a sanggamte in ama tungah hehpihna nei lo uh hi. (Pian. 42:21). Joseph in Benjamin kiangah hong paikik hi; a sanggamte tung pan a ngah khak loh hehpihna Benjamin tungah a lak hi. Joseph in dum sung khatah khiat a thuakna-ah a sanggamte’n sum tawh a zuak uh ciangin dum sung pan suakta thei hi. Tu-in Benjamin hong tungta ahih manin Joseph in pawipi khat a vaihawm hi. Benjamin hong tunna hangin na khempeuh kikhel hileh kilawm hi. A sanggamte zahtak piakna-in a kum uh tawh kizui-in tutna gual uh hi; Benjamin in nek ding a sanggamte ngah zah nga a ngah hi. (Pian. 43:33, 34). Hih bangin Benjamin a tuam bawl hangin a sanggam dangte in phamawhsa nawn lo uh hi; tuma kum tampi lai-a Jacob in Joseph a tuam pawl ciangin hazatna lungsimte a nei nawn kei uh hi; tua bang hazatna hangin Joseph le Jacob tungah gimna le dahna lianpi a hong tung hi (Pian. 37:3, 4).\n“Benjamin in a tuam diak hamphatna a ngah ciangin Joseph tungah hazatna muhdahna lungsim puak bang uh a nei lai dingin a ngaihsun hi. A sanggamte in suakta takin kiho uh hi; Joseph in a sanggamte lungsim puak a khensat thei hi. Amaute a sittel nopna hangin a paikhiat uh ciangin Benjamin ip sungah tuidawnna hai koih dingin a nasemte a sawl hi.” Ellen G. White, Patriarchs and Prophets, pp. 228, 229.\nPian. 44 sim in. Bang hangin Joseph in Benjamin ip sungah aisanna hai koihsak hi ding hiam?\nHih thu pianma-a thupiang le hih thu piang in kizopna nei hi. Hih thua pianma-in Joseph in hilhkholhna limtakin nei hi. A sanggamte ip dimin an guansak ding limtak a hilh hi. Ahi zongin tu-in Joseph in a thu tuam khat vaihawm hi; a manpha hai khat Benjamin ip sungah koih dingin sawl hi. Tua hi-in tua bangin a sawlna a hang in deihna tuam khat nei hi. Tua ma-in a sanggamte in Egypt ah a ciahkik uh ciangin Benjamin hong tonpihkik dingin a vaikhak hi. Tu-in Joseph tawh kimukik dingin Benjamin hong tonpih uh hi. Hih thu pianma-in a sanggamte ip sungah antang dim mu uh hi. Tu-in Benjamin ip sung bek kisit hi; ama ip sungah Joseph aisanna hai om hi. Benjamin pen zinmangpi-a kipaipih hi-in pahtawi-na lian mahmah a ngah hi. Ahi zongin tu-in amah in van manpha khat gu hi, cih thu tawh thongkia thei ding dinmun hong tung hi.\nJoseph in aisanna hai a neih hangin amah in aisanna a um hi lo hi. Joseph in aisanna tungah kinga ngei lo hi. Ahi zongin tua aisanna haite kep ding phamawhsa lo hi; tuate tungtawnin midangte nunzia kithei thei hi.” Ellen G. White, Patriarchs and Prophets, p. 229.\nAisanna hai in mihingte sangin a lian zaw vangliatna nei khat om hi, cih a pulaak hi. Tua ahih manin a sanggamte in Pasian tungah mawh ahihlam uh kiphawk thei uh hi. Judah in Joseph mangmat a pulaakna-ah hih thu mah pulaak hi. Tua bang mawhna a sanggamte sungah kimu ahihna kilang hi.(Pian. 44:16).Tua banah a manpha hai a guksakna hangin gimna lianpi thuak ding hi; tua hi-in a sanggamte ngaihsutna a sittelna hong suak hi. A sanggamte hehna in thupi hi. Amaute a vekpi-un kithuhual uh hi, cih kimu thei hi. A vekpi-un dah khawm thei uh hi. Joseph bangin Benjamin zong a manthang ahih khak ding patau ciat uh hi. Joseph in ama khialhna hi lo-in Egypt gamah sila-in aom hi. Tua hangin Judah in Benjamin a kilak tangin ama kila zaw dingin a ngen hi (Pian. 44:33), khialhna nei lo Isaac tangin tuutal in meihal biakpiak nadingin a kizang hi (Pian. 22:13 tawh enkak in). Judah in amah le amah biakpiakna ganhing bangin akipiakhia hi; ama ngimna in a pa in hih bang thute a thuak zawh nading deihna ahi hi. (Pian. 44:34). Judah dawnkikna-ah itna zungpi bang thu kimu thei hiam? Koi bangin tua bang itna in hotkhiatna hong pia itna hong hilh hiam? (Rom. 5:8.)\n“KEIMAH IN NA SANGGAMPA UH JOSEPH HI ING “\nPian. 45 sim in. Hih sungah itna, upna le lametna thu bang hong hilh hiam?\nTua hun laitakin Judah in ka pa (Avi) tungah “siatna” tung ding hi, ci-in pulaak hi (Pian. 44: 34); Joseph dah mahmah hi (Pian. 45:1) tua ciangin “Joseph in a sanggamte tungah akipulaak hi.” Tua bangin a kipulaakna-ah Pasian kipulaakna bangin kipulaak hi (Pai. 6:3, Ezek. 20:9); Pasian in Amah le Amah kilaak hi. Mihing gitnat lohna om hi mah taleh Topa in Ama thupha piakna-ah minthanna tawh a kidimsak hi.\nJoseph a kipulaak ciangin a sanggamte in amuh a zak thute uh um thei lo uh hi. Joseph in “Keimah in na sanggmpa uh Joseph ka hi hi,” ci-in kipulaak hi. (Pian.45:4); a nihvei-na pulaakna-ah “Egypt gam ah nong zuak pa uh ka hi hi” ci hi (Pian. 45:4). Joseph in “Pasian in kei hong sawl hi” ci-in a dawngkik hi (Pian. 45: 5). Hih thu-ah Pasian in ngimna tampi nei hi. A sanggamte khamuan nading a gen phapha hi. Joseph in a sanggamte muhdahna nei lo hi. Hih in upna, lametna pulaak hi. Bang hang hiam cihleh tua in ama suan le khakte nuntak khuasakna hong suak hi (Pian. 45:7).\nJacob in Egypt gamah a hong pai theih nadingin Joseph sanggamte in Jacob kiangah paikik dingin Joseph in a sanggamte kun hi. A pa in zong Joseph kiang zuan dingin kigingkhol a, Joseph omna mun Goshen mun in gam hoih mahmah na mun khat ahihlam zong a mu nuam hi; tua mun in Egypt gam sungah mun hoih pen ahi hi” (Pian. 45:18, 20). Amah in lampi-ah a tuan nading sakolte le late, vanpuak nading a kisam khempeuh a vaihawm hi: leengte geelkholhsa-in om hi; tua ciangin Jacob in Joseph vaikhak thute zuau hi lo hi, cih a lungmuang thei pan hi (Pian. 45:27). Tua bangin Joseph in a pa khualzin nading a kisam khempeuh a vaihawmsakna amuh ciangin Joseph nungta lai takpi hi, ci-in amuhnopna lian semsem hi. (Gen. 37:35, le Pian. 44:29 enkak in). Tua ciangin amah in, “Na min Jakob, kici nawn loin Israel, kici ding hi. Bang hang hiam cih leh Pasian le mite tawh na kilai khinzo a, na zo hi,” a ci hTu-in vai khempeuh a hoihlam manawh hi. Jacob ta sawm le nihte in nungta lai uh hi. Tu-in Jacobh in “Israel” ci-in kisam hi (Pian.45:28); Pasian lamlahna in vanglian takin kimu thei hi.\nJoseph in a sanggamte tungah dik tat mahma hi; ahih theihzahin a sanggamte a don hi. I tungah hong tatsiate tungah diktat ding hi mah taleh Joseph bangin thu dik kingahkik khin lo thei hi mah taleh koi bangin tua bang mite tungah diktat thei ding i hiam?\nNgaihsutbeh Ding: Ellen G. White, “Joseph in Egypt,” pp. 213-223; “Joseph and His Brothers,” pp. 224-232 in Patriarchs and Prophets sungah sim in.\n“Ni thum sung kituamkhum pen Jacob tate adingin dahna le lunggimna tawh kidim uh hi. Amaute in tua hun sung tengin a beisa huna a gamtatnate uh a ngaihsunsunkik uh hi; a diakdiakin Joseph tungah a khelbawlnate uh a phawkkik uh hi. Gam sung thukansim ahihloh lam uh amau le mau kitel lua mahmah uh hi; ahi zongin thukansim hi, ci-in mawhsakna a thuak uhleh sihna thuak thei uh hi; ahih keileh sila dingin omsuak ding uh hi. A pa uh kiang panin a sanggampa uh Benjamin hong tonpih thei ding uh hiam cih lunghimawh mahmah uh hi. A pa un Joseph tungtangin dahna lianpi thuak khin ahih manin tu-in Benjamin tungtangah bangci bangin a pa un thuak zo ding hiam cih a lunghimawh mahmah uh hi. Amaute’n sila suak dingin Joseph zuak uh ahih manin Pasian in amaute tungah thukkik hi ding hi, ci-in a ngaihsun uh hi.\nJoseph in a pa le a innkuanpihte thu a lungngainai hi; nek ding a kisam ding uh hiam, bang kitangsapna a nei uh diam cihpen a lunghimawh hi. A sanggamte un Joseph tunga a bawlnate uh a kisikkik uh hi; Joseph tungah a bawl bangun Benjamin tungah bawl nawn lo dingin a khensat uh hi.” Ellen G. White, Spiritual Gifts, book 3, pp. 155, 156.\n“Joseph pen lungkim hi. A sanggamte in amau gen bangin lak thei ahih manun a mawhna uh kisik takpi hi, cih a mu hi.” Ellen G. White, Spiritual Gifts, book 3, p. 165.\n1. Thursday ni-a dotna na lawmte tawh kikum in. Joseph in a sanggamte tungah hehpihna tawh kidim ahih manin ama tungah thu hoih hongtungkha lo hi, ci-in na ngaihsun hiam? A thupiang taktak hi thei khin zo kei hi. Ahi zongin Joseph zia le tong in hehpihna tawh kidim ahihna hong hilh hi lo hiam?\n2. Koi bangin Joseph nunzia in Khrih nunzia ding le Khrih thuak ding thute pulaak khol hiam?\n3. Joseph in a sanggamte sittel khin hi. Tua tawh kibangin koi bangin Pasian in eite hong sittel hiam?\n4. A sanggamte in Joseph tungah a tatsiat uh kum tampi a paikhin hi mah leh a sanggampa uh tungah a khialhnate uh a kiphawkpha sansan uh hi. Pasian hong piak mawhmaisakna sang thei-in, umin i mawhnate mai thei hi mah taleh ei le ei kimaisakna kisin kul hi lo hiam?


url: =Interview with Pu Cin Sian Thang :: ZOMI DAILY\nposted on 8 May 2010 at 11:31 pm Lomkholna: Article, Cinsianthang, Interview, ZCD\nPu Cin Sian Thang leh Chin World Media te holimna\nA beisa 1990 Kawlgam kiteelpi (General Election) pan Tedim gamah Zomi National Congress(ZNC) min tawh Meekuang luina No.(2) na-ah MP ngah bek tham loin ZNC President, United Nationalities Alliance(UNA),Spokesman, Committee Representing People’s Parliaments (CRPP) Member ahi Pu Chin Sian Thang leh Chin World Media te holimna(Interview) a nuai abang in Tongsan Media pan kong suak sak sawn uh hi.\nA tom lakna min Chin World (CW), Chin Sian Thang (CST)\nCW – Pu Thang aw,,, na tangthu tom nong gen thei diam?CST – Pu Song Hang leh Pi Cing Sian Nemte sung pan April 6,1938 kumin Tedim gam( tu in Tonzang gam) Zampi khua ah ka suak a, Unau 6 sung pan 3 na ka hi hi. Tu in ka pian kum 73 pha ta ing.\nCW – Pilna zon zia tawm nong gen thei diam?\nCST – Zampi khua ah Tan 4 zo, Tedim State High School pan Tan 8, Mandalay Division Private sang pan 1958 kumin Tan 10 zo, Yangon University pan B.A degree leh B.A (Law) L.L.B degree ngah ing.\nCW – 2008 kum akibawl kiteelna ding Bylaw deih lohna hangin 2010 kiteelna ah ZNC party kihel lo ding cih kiza ahih manin, Zomi(Chin) mipite in bangci hong telsiam pihna ding na ngaihsutna nong gen thei diam?\nCST – 2008 kuma kibawl Bylaw pen gam makai Tangmite thukimna tawh kibawl hi loin galkap kumpite leh a mau mizawhte bawl tawm ahi hi. Tua thukhunpi No. 441 sungah 2010 kiteelna pan hong piang Palaite in 2008 bylaws kipsakna nei thei ci uh hi. Cihnopna ah hih Thukhun bulpi sung ah ei minam tuamtuamte gen loh Kawlgam buppi ading phattuamna om het lo ahi hi. Galkap Kumpite in kum sawtpi thuneih theihna ding bekbek a bawl uh ahi hi. Tua amau deih banga kibawl thukhun kikipsak lailai leh tuhun sangin mai lamah Kawlgam kalsuan zia haksa zaw lai ding hi. Tua a hoih lo, amau thubek tawh a kibawl thukhun kideih lo ahih manin 2010 kiteelna ah ZNC kihel loh ding khensatna kinei ahi hi.\nCW – 1990-2010 sung democrecy adeihte in a ngimna leh atupna mun kitung zolo suak ahih manin a hang nang mimal muhna nong gen thei diam?\nCST- A kigual zawh lohna hang kei muhna ah- 1990 kum kiteelpina pen thuman in lawh cing kasa hi. Mee kiteel dante zong Kawlgam buppi bek hi loin leitungbup nangawn in thuman sa uh hi. A hi zongin tua laitak in galkap kumpi thuneite in amau bawl thukhun bawlna ah Hlutdaw palaite sam lo ahih manin,Hlutdaw Palaite in naseptheihna kinei lo hi. Tua bang a Palaite hong saploh ciangin Kei mah Chin Sian Thang, Dr.Saw Maza Aung(Rakhine), Naing Tun Thein (Mon), Khun Tun Oo (Shan) te makai in Hlutdaw Palai sam hi ung.\nTua bang a Hlutdaw asap nop lohna thu pen tangthu sungah mang ngei lo ding hi ci in NLD Party tawh kipawl in Kumpite lai ka khak uh hi. Nong sap kei veve uh leh ko teng mahin kipawlna leh thukikupna ka nei ding uh hi ci-in,kha 2 sung hun pia in ka zasak uh hi. Galkap kumpite in zong “tua bang a lai hong khak vial na hih uh leh ci-in, Hlutdaw Palaite a banban in Thong hong khum ziah ziah hi. Tua ahih manin 1990 kiteelna akilawh cin zawhlohna hang pen Galkap thuneite in Hlutdaw palai thukikum ding a sapnop loh ciangin, ko le ko in akisap sawmna pan lau kik leuleu uh a, Palai teng khempeuh kum 4-5 sung Thong a khum ciangin Democrecy ngahna ding tuni ciang dong kilawhcing zolo suak ahih manin, a tawpna ah galkap kumpite thuman lohna/ hoihlohna mah ahi hi.\nCW – 2010 kiteelna ding tawh kisai Democrecy lampi man tawn ding ci-in, kiteelna ah mi pawlkhat lut sawm cih kiza hi. Tuate kalsuan sawm zia bangci muh na hia?\nCST- Ko MP palaite pen mipite sawltak palai ka hih man un galkap kumpite in amau langpang in hong ciamteh uh hi. Democrecy gamte ah kiteelna tawh vai khempeuh siang pah a, mai lam gam kimakaih zia ding Thukhun kibawl to pah hi. Tua thukhun pen Party khempeuh, minam kipawlna khempeuh leh kipawlna tuamtuamte tawh kibawl khawm ahi hi. A hi zongin galkap kumpite gamtat zia pen Hlutdaw palai teng thukhun bawlna ah deih lo uh ahih manin a lungkim lo aki tawp zong om hi. Thukhun bawlna ah a mau deih miteng sam ziau uh a, tua teng tawh bawlin kipsak ziau uh hi.\nTua thukhun a bawl hun uh zong Kawlgam ah Nirgis huihpi tawh kibuai hun laitak in bawl sese uh hi. Hlutdaw Palaite gen loh amau sung nangawn ah thukimna om lo pi-in, 99% kilungkim ci-in pulak khia uh hi. Tua manin hih thukhun (Constitution) bawlna pen mipi deihna zui loin, Galkapte thuneihna leh a mau zawhthawh pawlkhat tawh kipsakna ahih manin, 2010 kiteelpina pen amau teng mah thu tawh a kalsuannop man mah hi ci-in ka mu hi. Thuman kitelna hi ngeingei lo cih kei muhna ahi hi.\nCW – 2010 kiteelna hangin kikhelna leh mipi ading bang phattuamna om ding na lamen hia?\nCST – Kei muhna ah kiteelna hangin bang mahmah kikhelna om lo dinga,Galkap kumpitein sawtpi hong uk semsem na ding kiteelna in ka mu hi. A mite hong kikhek cih loh ki ukzia kikhel ngeilo dinga, a thuneihna uh kipsuak veve lai ding hi. Kiteelna ah lut in, Hlutdaw palai i ngah phial mah zongin minam le gam phattuamna ding kisem thei tuan lo ding hi. Khasum hong kipiak cih loh a dang lametna ding bang mahmah om lo hi.\nCW – A beisa hun lah nung kik theh hi leh Kawlgam Democrecy ngahna dingin bang sep masak huai sa pen na hia?\nCST – Hih tawh kisai nung kik thei thu hi nawn lo hi. Democrecy lampi man zuihna ah National Reconseliation kisam masa penpen hi. Kei cih bek cihte sngin kikum diam diam a, vaihawm khopna mah kisam pen hi. Minam kideidanna, min deih luatna cihte nei loin minam buppi a ding veiina tawh nasepkhopna mah thupi penpen hi.\nCW – Kum 20 sung tawntung Democrecy hanciamna ah na thangahna pen leh haksa nasak pen thute nong gen thei diam?\nCST- Kum 20 sungah mipite’ hanciampihna leh thukimpihnate hangin thangah penpen ing. Party makai khat ka hihna tawh i paipaina ah hong kingawngkai sak nuam in, thong hong kikhum zel ta leh mipite thapiakna in tha hong guan tawntung hi. Democrecy ngahna dingin mipite lam man lakin Democrecy lampi zui in lungsim tawng galdona tawh kikalsuan den ahi hi. Tu laitak galkap kumpite in lungsim tawng pan thumaan tawh galdonate deih loin, thauvui, thautang leh thatang hatna tawh mipite manin, thong khum in that ziahziah uh ahih manin, tua pen thuak haksa pen ing.\nCW – ZNC hihna tawh Chin (Identity) pen Zomi tawh khek ding ngimna na nei hiam?\nCST – Kawlgam TV pan minutes 15 sung Campaing Speech gentheihna hun ka ngah lai in, hih thu tawh kisai ka gen khin hi. Chin min pen midangte hong piak tawm hi in, ei min man taktak pen Zomi mah ahi hi. Abeisa 1953 March 15 ni-in Chin State,, Tedim Tsp., Khuasak khua ah Pu Thuam Hang leh Pu Pau Suante’ biakna Jubilee pawipi ah i minam min tawh kipawlna min (Convention) khat phuan khia ding cih thukikupna kinei hi. Tua thukikupna panin Rev.Dr. Hre Kio pa Rev.Sang Feng (Hakha-Zo Khua) in, ka khua min zong Zo khua hi in, Zophei, Zotung,Laizo leh Tedim leh Tonzang gam zongah Zo leh Zomi min tampi om i hih manin ZOMI min phuak ding pulak hi.\nRev. Sang Feng pulakna atam zawin thukim in Zomi Baptist Convention (ZBC) kiphuakhi. Tua Khawmpi sim a pai pai Burma Baptist Covention,(BBC) General Secretary- Rev.Dr. Sword in Pasian tungah apna thungetna nasiatak nei hi. Dr.Sword in minam min tawh kiphuan khia Khristian kipawlna pen ZBC bek om hi ci-in gen hi. Chin sungah a tam zaw thukimna tawh kikipsak sa ahih manin Campaign Speech ah hangsan takin ka gen khin hi. Mai lamah a tamzaw mahin Chin a kideih phial leh i laih kik hun zong om thei kha ding hi. Tua banah Chin State Hlutdaw Palai i om hunhun ah Zomi leh Chin a tamzaw zaw thukimna tawh kipsak/laih kik theihna a neih hunhun ah zong kilaih thei kha ding hi.\nCW – Zomi min(Identity) pen bangzah ciangin thupitna om nasa hiam?\nCST – Ka gensa mah bangin 1953 kumin Zomi min tawh ZBC kiphuan khia zo a, biakna kipawlna min ahi hi. Pawl khatte in minam kipawlna min hi lo a, biakna kipawlna min bek hi a ci nuam zong om kha thei ding hi. Pawl khatte leuleu in Zomi min tawh Pasian tungah ki apsa hi a ci nuam zong om thei ding uh hi. A hi zongin Zomi cih pen thuman (Legal) min hi lo a, Chin min pen (Legal) min hi zaw mah hi. A hih hangin i tangthu sungah Chin pen i min man/bulpi (Original) hi lo a, Zomi min (Identity) pen i pianpih min (Original) taktak ahi hi.\nCW – Chin minam pawl khatte in a mau le a mau ZOMI kici uh a, tua bang mite pen ZNC min i huzapna hang a hi kha diam?\nCST – Hih tawh kisai ZNC huzapna hang hi dingin ka um kei hi. ZNC a deih khollo mi pawlkhatte in zong Zomi mah akici tampi ka theih om hi. A hi zongin Zomi min a deih phadeuh pawl zong om veve thei kha ding um ing. Hih tawh kisai pen i Tangthu tungtawn a kikipsak zawhna ding thupisa zaw ing.\nCW – Tedim leh Tonzang mite in Zomi State ci-in gam min hong phuak hi leh bangci na ngaihsut a le?\nCST – Chin State sungah Township 9 kigawmkhop zong kitawm lai mahmah ahih manin, hih bang a kikhen lai dingin um thei keng.\nCW – Nang mimal in Chin kici na hia? Zomi/Chin mah kici nuam na hia?\nCST – Kei bel Zomi mah kici ing. Chin min pen midangte hong piak tawm hi-in Zomi pen i minam min man taktak ahi hi. Chin hi loin ZOMI mah ka hi hi.\nCW – 1960 kum Taung Gyi Conference pan Chin leh Burma gam vai nasepna sungah akihel khin picing gamvai nasem ( Mature Politician) khat na hih manin, tuhun Khangthakte tungah bang vaikhak nop nei na hia?\nCW – Chin/Zomi te’ ading in mai lamah bang sep ding ngaihsutna nei na hia?\nCST – Union cih kammal a tuamtuam inkilo kha mah ding hi. Bangbang ahi zongin nidang pek akipan ei le ei Kumpi kineihna (Federal State) tawh ki uk ding mah i maban ding ahi hi. Tuni ciang dong maban kitun zo nai loin lamkim ah ki om lai hi. Tu in zong Kawlte tawh i muhna tampi kibang ta ahih manin, mapang khawm a, mualtung miteng tawh kalsuan khawm ding mah i maban ding leh nasep lianpen dingin ka ngaihsun lai hi.\nCW – Chin minamte tungah bang teng vaikhak nop na nei a leh?\nCST – Gam leh nam vai nasem i kipat sawm leh i minam, innkuan leh ei vai tuamtuamte nusia a, Political bek mah ngaihsut pi a neih ding kisam hi. Thuman thutak tungah kinga a nasep ngam ding thupi pen hi. Ei mimal, beh le phung, khua le tui hamphatna ding bek ngaihsutna tawh Political sep sawm kei un. General Aung San nasepna te en leng a tanu Aung San Suh Kyi in tuni dong gammite a ding gentheih haksatna thuak in, a ma lawhtak ding mahmah om nai lo hi. India ah Mahatma Gandhi zong citak takin asep manin India gamin tuni dong Democrecy lampi man ah kalsuan lawh uh hi.\nTu laitak galkap thuneite nasep zia thuman lo cih thei gegu a, mee kuang lui ding leh mee pia teitei ding cihte tawh i minam leh i gam i maizum sak loh ding thupi ka sa mahmah hi. Thuman cih thei a sep ngamna pen gualzawhna hi a, thuman lo hi cih thei gegu aa, sep teiteina pen cimawhna leh guallelhna hi cih Zomipihte hong vaikhak nuam ing. Political ah citak in thuman sawm ciat ni.\nCW – Pu Thang..ngap lo pipi hun tampi nong piak manin lungdamna kong ko uh hi.\nCST – Kei zong nuam ing.\nTranslated and Reported by- Tongsan\nPrevious: Na Computer ading akimawk ngah Ubuntu OS\nNext: Tuunnu’ Itna ~ Thawnpu\nUS gamsung khualzinna pawlkhat – 46


url: =Tedim khuazang in hanthak zatding vai pawlpi (30) val tawh kikupna :: ZOMI DAILY\nposted on 12 April 2019 at 4:11 pm Lomkholna: News, Tedim, Zomi\nMailam a sawtnawnlo hunah Tedim khuazang bup in hanthak munkhat bek zat ding vai tuni khuado hall ah kikupna va ki nei thei hi. Tedim khuasung a om pawlpi 30 val pan makai mi 56 hong ki helthei uh hi. Tulaitak hanlui/ akizanghlai te, a om sa bang in ki koih suak ding a, ki tuah nawnlo ding hi. Han munthak ding mun pen Sakollam Cimtaang a cihna mun hi ding hi.\n1. Khuasung khantohna tawh ki zui in hanlui teng mailam ah ki zangh nawnlo ding a hanthak munkhat Tedim khuazang in zat khop ding ki thukim hi.\n2. RC (Roman Catholic), Muslim, Budda, Laipian hih biakna 4 teng a tuam vilvel in munpiak ding ki thu kim hi.\n3. Nominated acrea 50 hoihtak a munhawm lampi sial nading a kisam sum pen pawlpi kimciat in sik ding ki thukim hi.\n4. Hanmunthak Committee khat ki phuan ding ki thukim hi.\nThukhensat sate tungsiah ah ki puak toto ding hi.\nDimtui vangkhua hong khangto aa inn hong ki beh laplap in mimal zong hong pawlcing Pianta hi. Tua ziak in a beisa hunlai khawng aa ih han/khan te inn tawh ki gamla mah tase leh tu’n khuasung hong suak ta hi.\nMailam hun saupi geelna tawh Sipin tanu/tapa te’n vaipuakla in pawlpi sia (Pastor/Priest) te leh pawlpi maikai te tawh han/khan tuah nading mun vai tong kikupna a nuai aa bang in om ding hi.\nTedim khuapi sung aa om pawlpi khempeuh pan sia te leh makai te pawlpi khat pan a tawmpen 2 ta hong ki hel ding hi. Hong kihel hamtang un, hong ki hel lote a ding thunung ah nawikaina om thei ding hi.\nPrevious: Nang ading laigual manpha pawlkhat ~ Dong Mung\nNext: Sialsawm aa ih sawm banghiam – What really is our vision of the big picture?


url: =Mualtung Thuhilana Matthew (5) Sung Pan | Siyin Chin Baptist Church\nMualtung Thuhilana Matthew (5) Sung Pan\nPosted by thawngno ⋅ April 8, 2013 ⋅ Leave a comment\nA. LUNGDAM NA THU NAM ( 8 )TE LUNGDAM NA THUPHA A (8) NA\nMatthew 5:10-12 Thuman thutang dei na hang in vawsiatna athuakte in, mihing lungdamte ahi uh hi! Ka nungzui na hi uh hu in ngual in hong zawngsak hong vawtsia in, ngitlo leilot thu ananam taw mawna hong zong le mihing lungdamte na hi uh hi. Nathin nuam sak vun, lungdam vun, banghang ziam ci le vantung na thaman santu hong kikep sak sia lian mama hi. Taanglai kamsangte zong ta bang ma in na kivawt sia hi.\nMatthew 5: 10 le 11 sia thu nam ni ahihang a dei na bulpi kibang ahi man ih enkhawm tu hi. 5:3-9 dong sia a aat dan kibang pian aa,10-12 sia a aat dan kilamdang hi.\nVawtsiat na a thuak theampo sia thupha hi siat ngawl hi. A kipial thei ngawl Christ Jesus hang ah ih thuak na sia Pathian thupha ahi hi(Philipih 1:29).\nTapidaw suak masate sia Christ hang in mawsiat na thuak uh hi. Vawtsiat na zong thuak uh hi.Tua hun ah Tapidawte ih ngal te ciphabel sia Rome kumpite ahi hi. Rome kumpite in Tapidawte akhial na zong in hesuak na mal khat zong nei ngawl in vawt sia uh hi. Tua hun lai ah Rome kumpite ih Tapidawte tung a khial sak na te sia:——\nPathian ii asa le achi ne hi ci ahikom Tapidawte sia mihing sane te hi.\nKhat le khat ki it na nei ah, an kuang uumkhop na taw kipawl khop na anei na sia nginat ngawl na nam khat hi ci in ngaisun uh hi.\nRome kumpite do tu ah avaihawmte (Tapungte) hi ci in ngaisun uh hi.\nInnkuan nawng kai sak/ innkuan ki tam sak te hi ci in ngaisun uh hi.\nHi bang in Rome kumpite in amawna zong in vawtsia ahihang Tapidawte sia athi dong in thuak ngam uh hi(Hebia 11:36-40)., Taang lai bek hi ngawl in khangsim khangsim Tapidawte ki vawt sia aa, thu man ngawl bul taw mawsiat na thuak tek uh hi. Tu ni mama Tapidawte zong mawsiat na kithuak tawntung lai hi. Khut le peang zang ah vawt siat na a hi liang bua zong, thin siat valut na tu ah ahi ngangawl mawsiat na te sia Pawlpi sim ah ki thuak tek lai hi. (Tu ma kum 3 lai khawng in India ngam state khat ah thu um te kivawt sia in mihing tam mama maw nei ngawl in kithat hi. Tu sung teng mama zong Pakistan ah thum um mite ki vawtsia in kithat hi).\nVawtsiat na thuak te banghang thupha saang ki ci ziam?\nVawsiat na thuak/ mihing seksolte ci aa thu hi ngangawl taw kison siat na/ thu hingawl bubul taw mawsiat nate hu aa thupha saang ci sia a tel hak mama thu khat ahi hi.\nBanghang thupha saang ki ci thei ziam ci le:——–\nVawtsiat na ihthuak lai tak sia Christ sangah hangsan tak ah ih pawlpui ngam na Tetti la na ahi hi.\nVawsiat na ih thuak lai tak sia ih kisuantak hun ahi hi. Nidang lai kamsaangte, mithiangthote le nungzuite zong Christ taw vawtsiat na thuak khawm tek uh hi. Mihing tampite sia hi thupha anga tu hun om ngawl aa, thuak zong thuak ngam ngawl uh hu.\nVawtsiat na thuak na sia maisang a tu lamsial khol na ahi hi. Ih thuak na te hang in keallei daw taw kibang ah tha ih laak thei tu ki sam hi. Maisang khang pheang te a tu sial sasak, keal lei daw sasak te ihhi hi.\nVawsiat na ih thuak ciang in, ei te bek kithuak ngawl ah Jesus in hong thuak pui nginge hi. Tua hun lai tak sia Pathian taw ih ki nai bel hun lai tak ahi hi. Daneil ih a lawmte thum zong (Shadrach, Meshach le Abednego) meikuang suk amaw ngawl na taw aki lot lai tak Pathian taw thuak khawm uh hi (Daneil 3:25). Ta bang ah meikuang sung a kivawk athuak lai tak sia Pathian taw aki nai bel lai tak ahi hi.\nTHU UM MI KHAT VAWTSIAT NA ATHUAK LAI TAK SIA ANUNTAAK SUNG HUN PHA BEL LE Tapidaw taang thu sung ah lai mai khat a aat ahi nginge hi. Banghang ziam ci le vawtsiat na athuak sia atu in nuntaak na lukhu akhukhu ahi nginge hi.\nTapidawte ih up na tha man.\n5:12 sung ah ih et ciang thuak na hang ah” thaman” akoi khol sak na thu ih mu thei hi. A tung ah ih son thuak na te sia” thaman” nga tu lam et na taw ahi ngawl tu thu pi hi. Hi thu sia mopoai tengat na taw ki bang hi. Mihingte ki it na pan ki thangai na, ki thangai na pan akhak bel ciangin nupa sua na hong theng to hi.Tabang ma in Tapidawte sia Pathian na sep na ah Pathian taw kiseam khawm ahikom Pathian taw ki mai nap vaial ah Pathian taw ih nuntak khop na ah ih theng hi. Pathian taw innkuan khat ih Pasal sia Jesus hong suak hi. Tua hu in up na sia vantung mopoai taw ki bang hi.\nJesus kung pan hamphat na\nMatthew 5:12 sung ah “thaman” a ci sia ngam tat na hang ah thalaw thaman a ci nop na hi ngawl hi. Hamphat na thaman a son nop na hi ngawl in hesuak na hang in ih nga tu thute a son nop na hi.\nJesus na kei hong it ah ka naseamte “thaman” ka pia tua ci hang, “thaman” lam en ah a seam te ka pia tu ci ngawl hi (Luke 6:35,Matthew 25:31-46). Jesus dei na bang ah aseamte in thaman thangai na taw seam hi ngawl tu hi. Tua bang ah Pathian naseam te sia Pathian dei na bang ah ngam ta ahi hun lam zong phawk tha ngawl uh hi. Sadhu Sandar Singh in na, ” Kei ma hamphat na tu lamet na taw nana kaseam le hell khuk sung ah hong khia za tan ci liang hi.\nEite ih ih lamet na “thaman sia” Pathian ngam sung ah tum ah, ta sia pa ki pan Pathian taw ki bang nung ta khawm tu ci na ahi hi. Matthew 25 sung ah a son thu in vaipuak lian mama ahihang Pathian taw ki nai zawk na tu thu ahi hi. Paul zong in na “thaman” ci kam mal zang ngawl in “Hesuak na thupha” (Kyizu gazuhna ih akhah) na ci hi( Rome 4:4).\nThu khup na\nHi lungdam na thu thu (8) te sia sep mak sak tu thu hi ngawl ah thu um sa te ih zui tu thu, Jesus ih hong nusiat thu ahi hi. Ih nuntak na sung ah ei ih hanciam na le sep na sia kicing zo ngei ngawl tu hi. A hi hang Jesus tha hat na suang in hi leang seam thei kicing pheang tu hi. Israel te zong Canaan ngam a tum thei na tu angal theampo a zaw sak sia Pathian a hi hun lam mangil bua tawng.\nHi lai a sim theampo Topa na thupha hong pia ta hen.\n« Hiak Ah Hong Paipui Tavun\nJesu Thina – Eite Nuntak Tawntungna »


url: =Kuala Lumpur MRT meileng lampi bawlna ah tuahsiatna piang, mi 2 si :: ZOMI DAILY\nposted on 4 March 2018 at 11:01 pm UTC+9:30 Lomkholna: Malaysia, News, Sawltak, World\nMalaysia, Kuala Lumpur, Jalan Jinjang aom meileng lampi kibawlna Construction Site khatah tuahsiatna piangin nasemkhat si a, adang nasem mi 2 tezong liam uh cih NST pan kiza hi.\nZanni Saturday nitaklam in Jalan Jinjang aom MRT Construction Site ah tuahsiatna apiang ahihi. Meileng lampi bawlna ah sikzawn akidawhphei khat Crane tawh aki doptoh laitak in, aki cimsuk cihi.\nFire and Rescue Department te genkhiatna ah Saturday nitaklam 11:49pm hunpawl in hih buaina hongki zasak cihi. Tuaciangin Jinjang, Sri Hartamas, Hang Tuah Fire Station panin Firefighter honkhatin aphual ah delhpah uhhi.\nHihvai tawh kisai in Kuala Lumpur Fire and Rescue Department director Khirudin Drahman in agenna ah meileng lampi akizopna sikzawn Gantry akikhuntoh laitak in kipelhkha in akiasuk cihi.\nAtungpan asanna Pi 40 (12 Meter) panin sikzawn akiasuk hi a, nasemkhat dengkha ahih manin, sipah cihi. Tuaban ah adang nasem mi 2 tezong anuai ah awkcip uh cihi.\nVideo: Worker killed as launching gantry collapses at MRT construction site\nTua asipa pen amin Firdaus Md Taib kici a, kum 41 aphakhin khat ahihi. Anuai ah a awkcip 2 te lakahzong khatpa pen akhe liamgawhpian ahih manin, Selayang Hospital ah amanlang in kipuak suakpah hi.\nAnuai ah a awkcip mi 2 te lakah khatpa pen zingsanglam 1:15am hunciang in ki honkhia theipan a, Rescue Operation pen zingsang 2am hunin mansiang theipan hi.\nHihvai tawh kisai in thunei ahi MMC Gamuda te’n Statement ah tuni in agenkhiatn ah hih meileng lampi pen MRT Sungai Buloh Serdang – Putrajaya Line Construction hi a, Jalan Jinjang nasepna ah tuahsiatna apiang hi ci’n genkhia uhhi.\nMore: Malaysia MRT Consturction puahkhapna pan aliam mi 3 te lakah khat sita\nAliam zato akipuak mi 2 te lakahzong khatpa pen zato atun ciangin si cisawnsawn hi. Hih tuahsiatna hangin khuasung mipi Public tebel asukkhak omlo a, nasem te’n athuaklawh uh ahihi. Nungkum inzong MRT Construction ah apuakkham omin, nasem te mahin sihlawh uhhi. Construction Site limlim tuahsiatna omnuam phadiak ahih manin, kidoptheih aomleh kidop huai, nawkkhak lohding thupi khading hi. Sawltak #zomidaily\nPrevious: Vanleng sungah pasalkhat apuanteng suahkhia in, aguakin Porn Video en\nNext: Tuitawh Innkang huhna piakkhiatna kinei thei


url: =Singapore ah pasal khatin losan “Firecracker” lawn ahih manin kiman :: ZOMI DAILY\nposted on 22 October 2017 at 3:56 pm UTC+9:30 Lomkholna: News, Sawltak, Singapore, World\nSingapore gamsung ah nungdiak in akibawl Deepavali pawi ah pasal kum 37 aphakhin khatin losan “Fireworks, Firecracker” lawn ahih manin kiman cih Stomp pan kiza hi.\nDeepavali pawi cihpen Hindu Festival minthang mahmah khat ahihi. Deepavali pen meivakpawi cihbang inzong ki ciamteh a, Hindu te’n losan naklohthei mahmah uhhi. Ahi zongin Singapore gamsung leuleu ah losan Fire Cracker, Firework cihte pen khuasungah mawklotsak hetlo uhhi.\nAhi zongin pasal khatin abeisa Deepavali (October 18) ni in Block 307A Ang Mo Kio Avenue 1 vengsung ah Fireworks lawnkhia hi. Zanlam 10:27 hunpawl in alotkhiat hi a, agin ngaihmahmah kici hi.\nHih Fireworks alotkhiat laitak in azakha avengte khat ii genkhiatna ah ginngaih mahmah a, Minute khatsung bang akizom in gingziahziah hi. Amasa in Bomb namkhat apuakkham omkha hidinghiam ci’n ka lunghimawhman mahmah cihi.\nHih Fireworks atheikha, azakha aveng apaam te’nzong alung himawhna uhleh, alung kimlohna uh Facebook leh Social Media tuamtuam ah pulakkhia uhhi. Tuaban ah Police Report zong hongkibawl hi ci’n Police Spokesman khatin genkhia hi.\nHihbang in mipi te teenna khuasung ah Fireworks alotna hangin kizong khiapah a, Ang Mo Kio Police Division te’n October 20 nitaklam 1:30pm hunpawl in tuapa pen mankhiathei uh cih pulak uhhi.\nKhuasung ah mipi te aluathawngsak, alauhuai Firework alawn tepen kum 2 sungbang thong ki kiasakthei a, liausum zong $2000 panin $10,000 bang ki liausakthei ci a, hihpen Singapore gam ii thukhun, thukham “Section 3(1b) Chapter 72” ahihi.\nTuaban ah Police te’nzong Public khuasung mipi te’n Firework pen khuasung ah mawklottheih hilo hi ci’n mipi theihsakna neiphapah uh a, zumkong mangkong kitunthei cihzong limgenkhiat mahmah uhhi.\nDeepavali pawini Fireworks lawnpa hangin aliam cihbang omsamlo a, ahi zongin athu hoihtak kikancian in, thu kibawlding cih kiza hi.\nSingapore gamsung ah Firework, Fire Cracker cihte pen National Day, New Year, Chinese New Year leh Christmas cihte ahzong aki ciangtanna munbek ah sawlna ngah thunei te bekin lawnthei uhhi.\nMalaysia gamsung leuleu ah Fire Cracker pen utbangbang vengsung ah kilawn ziahziah hi. Chinese New Year ciangin Sen te’n lawnziahziah, Deepavali cianglah Hindu te’n lawnziahziahzel, Malaysia National Day cianglah gambuk in lawn, Tamil te’n atuam, Christmas leh New Year cihte atuam, amau thangah hunhun in agin ngaihtheithei kidem in lawndamdam uhhi.\nKawlgam sungahzong nung meivakpawi sungin losan kinaklot mahmah cih kiza kawikawi hi. Hih losan Fire Cracker tepen adiakdiak in naupangngek leh piteek puteek te’n thuaklah, agin ngaihlua, agimzong katgim himawk ahih manin, ki thuaklah mahmah hi.\nMalaysia bel thutuam cipakni in, Kawlgam, adiakdiak in Zogam leh ihvengsung tekah mipi khualna in hausa upa tetawh kikumkhawm in, khuasung ah losan phenglotlohding kikham theileh hoihtuakzaw hi. Losan gimnam hangin ak pulthei cihzong kigenzel a, mipi adingin phattuamna apialo gamtatna tepen hausa upa te’n khamcip huai hi. Sawltak #zomidaily\nPrevious: Mihingte’ hanciam tantan lamdang kasak pawlkhat\nNext: Penang Construction Site ah akivulhnelh misi luang 8 kimukhiata, Myanmar 3 kihel